Dr. Zulkifli susun program mendekati LGBT
Oleh MOHD SYALMIZI HAMID

9 Ogos 2020, 3:40 pm
SEBERANG PERAI – Menteri Di Jabatan Perdana Menteri (Hal Ehwal Agama), Senator Datuk Seri Dr. Zulkifli Mohamad Al-Bakri telah merangka beberapa program bagi menyantuni golongan lesbian, gay, biseksual dan transgender (LGBT).
Zulkifli berkata, beliau akan turun padang bertemu golongan terbabit bagi menyampaikan maklumat dan kesedaran mengenai agama Islam.
“Kita sudah susun beberapa program dan saya sendiri akan adakan perbincangan dengan mereka.
“Dalam masa yang sama Jabatan Kemajuan Islam (JAKIM), Jabatan Agama Islam Wilayah Persekutuan (JAWI) akan berkolaborasi dengan negeri-negeri untuk sama-sama kita menzahirkan kepada mereka kesedaran dan kefahaman terutamanya hal ehwal agama,” katanya.
Beliau berkata demikin ketika ditanya pemberita berhubung tindakan yang dilakukan pihaknya bagi membantu golongan berkenaan pada sidang akhbar di Perai di sini hari ini.
Terdahulu Zulkifli merasmikan Konvensyen Guru Takmir Masjid dan Surau Peringkat Zon Utara Tahun 2020 yang turut dihadiri Timbalan Ketua Menteri 1, Datuk Ir. Ahmad Zakiyuddin Abdul Rahman.

Pada majlis itu, beliau turut menyampaikan peruntukan kerajaan persekutuan kepada imam, bilal, siak dan guru takmir berjumlah RM7,429,400 kepada Pulau Pinang, (RM17,423,300) Kedah, (RM23,919,600) Perak dan (RM3,507,900) Perlis.
Dalam perkembangan berbeza, Zulkifli berkata, keperluan menutup surau dan masjid di kawasan yang terlibat dengan Perintah Kawalan Pergerakan Diperketatkan Secara Pentadbiran (TEMCO) berikutan penularan Covid-19 dari kluster Sivagangga bergantung kepada nasihat Kementerian Kesihatan (KKM) dan Majlis Keselamatan Negara (MKN).
“Kita amat berhati-hati dan kita dalam prosedur operasi standard (SOP) berkenaan solat jemaah adalah amat tegas dan jelas.
“Jika berlaku wabak di suatu tempat, maka atas nasihat MKN dan KMM, maka itulah yang akan diambil oleh kerajaan negeri tindakan untuk menutup berdasarkan maslahah semasa dan setempat,” katanya. – K! ONLINE


APMM tahan dua bot nelayan Vietnam di perairan Terengganu
Oleh MOHD AZLI ADLAN

9 Ogos 2020, 3:15 pm
KUALA TERENGGANU – APMM berjaya menahan dua bot nelayan Vietnam yang disyaki menceroboh perairan negara pada kelmarin.
Kedua-dua bot nelayan Vietnam itu masing-masing ditahan kapal maritim (KM) Tok Bali pada pukul 10 pagi hingga 12 tengah hari.
Pengarah Maritim Terengganu, Kapten Maritim Muhammad Sufi Mohd. Ramli berkata, sewaktu ditahan nelayan di dua bot nelayan itu sedang leka menangkap ikan pada kedudukan 94 batu nautika dan 107 batu nautika dari muara Sungai Terengganu.
“Seramai 31 nelayan Vietnam termasuk seorang tekong berusia 18 hingga 50 tahun telah berjaya ditahan.
“APPM juga berjaya merampas 1.5 tan ikan, 2,000 liter diesel, peralatan menangkap ikan dan bot yang dianggarkan bernilai RM3 juta,”
katanya pada sidang akhbar di Pejabat Maritim Terengganu di sini hari ini.
Muhammad Sufi berkata, pemeriksaan mendapati kesemua nelayan Vietnam terbabit tidak memiliki dokumen penjalanan dan permit kerja yang sah.

Menurut beliau, mereka ditahan bagi membantu siasatan mengikut Akta Perikanan 1985 dan Akta Imigresen 1963.
“APMM telah menahan 27 bot nelayan Vietnam melibatkan 301 tekong dan awak-awak di perairan Terengganu sejak
pelaksanaan Perintah Kawalan Pergerakan Pemulihan (PKPP) hampir sebulan lalu,” katanya. – K! ONLINE


Empat buah kedai terbakar di pekan Air Mawang
Oleh KOSMO!

9 Ogos 2020, 1:10 pm
Oleh NOR AINNA HAMZAH
KUALA PILAH – Empat buah kedai di pekan Air Mawang, Johol dekat sini musnah dalam kebakaran kira-kira pukul 7.50 pagi tadi.
Premis bangunan terbakar berkenaan melibatkan beberapa premis seperti kedai motosikal, kedai runcit, dan kedai gunting rambut dengan 80 peratus daripadanya merupakan bangunan kayu.
Menurut Penolong Pengarah Operasi Bomba dan Penyelamat Negeri Sembilan, Ahmad Mukhlis Ahmad Mukhtar dalam satu kenyataan, pihaknya menerima panggilan berhubung kejadian pada pukul 7.59 pagi dan tiba di lokasi kira-kira 10 minit kemudian.
“Seramai 22 anggota bomba membantu memadam kebakaran dengan tiga buah jentera masing-masing sebuah dari Balai Bomba dan Penyelamat Kuala Pilah, Tampin dan Bahau turut digunakan.
Tiada kemalangan jiwa dilaporkan dan kebakaran berjaya dikawal sepenuhya.-K! ONLINE


Penduduk minta SJKC Chin Hun ditutup
Oleh KOSMO!

9 Ogos 2020, 2:05 pm
Oleh NUR NAZLINA NADZARI
ARAU – Penduduk yang bimbang dengan keselamatan pelajar meminta Sekolah Jenis Kebangsaan Cina (SJKC) Chin Hun di Sanglang dekat sini ditutup berikutan pandemik Covid-19 bagi Kluster Sivagangga di kawasan tersebut.
Penduduk, Ooi Kock Chai, 52, menggesa sekolah tersebut ditutup kerana ia terletak bersebelahan Klinik Kesihatan Kuala Sanglang yang menjadi pusat saringan Covid-19 bagi penduduk Kampung Kuala Sanglang dan Kampung Tanah Timbul.
Katanya, jarak sekolah yang dekat dengan pekan Sanglang juga mendedahkan pelajar dengan wabak itu.
“Jarak sekolah ini dengan kawasan kampung yang terlibat hanya kira-kira 200 meter sahaja dan kerajaan perlu mengambil perhatian mengenai perkara ini,” katanya ketika ditemui di Sanglang dekat sini hari ini.
Sehingga pagi ini, SJKC Chin Hun tidak mendapat arahan untuk tutup manakala dua lagi sekolah di kawasan tersebut iaitu Sekolah Kebangsaan (SK) Sanglang dan Sekolah Menengah Kebangsaan (SMK) Sanglang diberi cuti seminggu sehingga Jumaat depan.

Arahan itu berikutan terdapat individu dari dua sekolah terbabit yang mempunyai kontak dengan pesakit Covid-19.
Sementara itu, Pengerusi Jawatankuasa Kemajuan dan Keselamatan Kampung (JKKK) Pekan Kuala Sanglang, Teoh Chin Bin, 57, berkata, pekan Sanglang kini seperti pekan ‘hantu’ sejak kes Covid-19 menular ke kawasan tersebut.
“Kawasan ini sunyi apabila penduduk telah mula kuarantin di rumah dan mematuhi arahan Perintah Kawalan Pergerakan Diperketatkan (PKPD) secara bersasar yang kerajaan laksanakan,” ujarnya.
Chin Bin pada masa sama berharap bantuan daripada segi makanan dapat disalurkan kepada penduduk yang tidak dapat keluar rumah kerana arahan kuarantin.
Pada semalam, kerajaan Negeri Perlis mengumumkan pelaksanaan PKPD secara bersasar di dua buah kampung tersebut bermula 10 malam semalam hingga 4 September ini.
Pelaksanaan perintah kawalan pergerakan itu dibuat selepas mendapat nasihat daripada Kementerian Kesihatan Malaysia dengan mengambil kira bilangan kes aktif Covid-19 di kawasan berkenaan.-K! ONLINE


MBI bersihkan tujuh tan sampah haram
Oleh KOSMO!

9 Ogos 2020, 1:00 pm
Oleh ZAKI SALLEH
IPOH – Sikap segelintir warga bandar ini yang pengotor menyaksikan kira-kira tujuh tan sampah haram telah dibersihkan oleh Majlis Bandaraya Ipoh (MBI) sepanjang tahun ini.
Ia melibatkan sebanyak 1,672 lokasi lantas menunjukkan sikap tidak cakna golongan pengotor ini dalam soal menjaga kebersihan setempat.
Datuk Bandar Ipoh, Datuk Rumaizi Baharin berkata, kerja-kerja pembersihan ini telah dilakukan sebanyak 13,140 kali di lokasi tersebut berikutan pembuangan sampah berulang.
Menurut beliau, pengurusan sampah yang teratur juga berkait rapat dengan sikap dan kesedaran.
“MBI juga telah mengeluarkan sebanyak 541 tawaran kompaun yang berjumlah RM 438,600.00 dalam tempoh tersebut.

“Pada masa sama, kita juga telah menjalankan sebanyak 22 program gotong-royong termasuk melibatkan komuniti setempat,” ujarnya.
Beliau berkata demikian semasa berucap pada Program Gotong-Royong Pembersihan Merdeka Zon Pasir Pinji dan Pelancaran Kebun Komuniti pagi tadi.
Lebih 200 orang peserta daripada MBI, Puncak Emas Infra Sdn. Bhd, pertubuhan bukan kerajaaan, agensi kerajaan (NGO) dan warga Pasir Pinji telah mengambil bahagian.
Program anjuran MBI dengan kerjasama Platun Rela dan NGO Pasir Pinji itu dirasmikan oleh Pengerusi Jawatankuasa Perumahan, Kerajaan Tempatan dan Pelancongan negeri, Datuk Nolee Ashilin Mohammed Radzi. K! ONLINE


Sita sebab ganggu lalu lintas – MBSA
Oleh SAIRUL ZAMRI MISRANI

9 Ogos 2020, 1:57 pm
KUALA LUMPUR – Majlis Bandaraya Shah Alam (MBSA) menjelaskan tindakan menyita peralatan perniagaan yang dilakukan ke atas sebuah premis perniagaan di bawah cawangan Sungai Buloh semalam adalah disebabkan masalah lalu lintas dan keselamatan pengguna jalan raya.
Dalam satu kenyataan yang dikeluarkan hari ini, MBSA sebelum ini telah menegur dan memberi nasihat kepada peniaga terbabit supaya tidak meninggalkan peralatan selepas berniaga namun teguran itu langsung tidak diendahkan.
“Dalam tempoh dua bulan, pihak MBSA telah melakukan tindakan sitaan sebanyak dua kali terhadap peniaga yang sama namun peniaga tersebut masih lagi melakukan kesalahan dengan meninggalkan barangan perniagaan di tepi jalan.
“Dalam tempoh Perintahan Kawalan Pergerakan Pemulihan (PKPP), peniaga tersebut juga didapati berniaga di luar waktu operasi perniagaan yang ditetapkan melebihi pukul 12 tengah malam dan melanggar prosedur operasi standard (SOP) yang telah ditetapkan oleh Majlis Keselamatan Negara (MKN),” kata kenyataan tersebut.
MBSA mengeluarkan kenyataan itu bagi mengulas video yang ditularkan berkaitan tindakan penyitaan ke atas barangan perniagaan yang dilakukan anggota penguat kuasa Pejabat Cawangan Sungai Buloh.
Dalam video yang tular sejak semalam itu, perakamnya mempertikaikan mengapa gerai-gerai yang dibuka di atas petak parkir pada sebelah pagi tidak dikenakan tindakan sedangkan mereka yang berniaga pada waktu petang di atas bahu jalan diambil tindakan.

Dalam operasi sama, MBSA turut melakukan sitaan ke atas sebuah premis yang meninggalkan barangan perniagaan dan sebuah premis yang menjual minuman serta rokok.
Tambah kenyataan itu, MBSA tidak akan berkompromi dengan mana-mana pihak termasuk kakitangan MBSA sekiranya terdapat salah guna kuasa atau isu berkaitan integriti.
MBSA menasihatkan orang ramai supaya menyalurkan aduan jika mempunyai maklumat berkaitan dengan salah laku kakitangannya dengan menghantar e-mel ke [email protected] atau membuat panggilan ke talian 03-5510 5133 sambungan 1671. -K! ONLINE


Kane perlu terus kekal bersama Spurs
Oleh KOSMO!

9 Ogos 2020, 10:06 am
LONDON – Bekas bintang Tottenham Hotspur, Rafael Van Der Vaart berharap pasukan itu mampu untuk mempertahankan Harry Kane bagi memastikan prestasinya meningkat di bawah bimbingan Jose Mourinho.
Penggempur utama England itu kembali menyertai pasukan selepas pulih daripada kecederaan hamstring pada awal tahun lalu untuk membantu pasukan itu menamatkan saingan Liga Perdana Inggeris di tangga keenam sekali gus layak beraksi pada saingan Europa musim depan.
Kane, 27, meledak lima gol dalam tiga aksi terakhir untuk mengumpul 24 gol musim ini dalam semua kejohanan tetapi wujud spekulasi mengatakan dia bersedia untuk meninggalkan pasukan itu untuk mencari lebih banyak kejayaan.
Bagaimanapun, Van Der Vaart yang beraksi selama dua musim bersama Spurs percaya Kane tidak perlu berbuat demikian semata-mata untuk memburu kejuaraan.
“Saya sangat berharap dia akan terus kekal. Dia merupakan seorang pemain yang hebat dan memberi sumbangan yang besar kepada pasukan.
“Spurs sudah memiliki seorang pengurus yang hebat dan ini adalah kelab yang mampu memberinya kejuaraan yang diidamkan selepas ini,” katanya.

Tambahnya, Kane tidak perlu tergesa-gesa untuk membuat keputusan mencari angin baharu kerana percaya pengurusan Spurs sedang berusaha untuk memastikan kelancaran aliran tunai kelab itu bagi memastikan usaha memantapkan lagi pasukan berkenaan dapat dijalankan.
Spurs sejak beberapa tahun lalu tidak mampu untuk mendapatkan khidmat pemain-pemain yang berkualiti ekoran berdepan masalah kewangan ekoran terlibat dalam pembinaan stadium baharu menyebabkan kemampuan mereka mencabar kejuaraan agak terbantut. – AGENSI


80,000 kanak-kanak hilang tempat tinggal
Oleh KOSMO!

9 Ogos 2020, 12:03 pm
BEIRUT – Seorang budak perempuan berumur tiga tahun ditemui mati di Beirut pada ketika puluhan ribu kanak-kanak lain hilang tempat tinggal selepas kejadian letupan besar di pelabuhan yang meratakan ibu kota Lebanon pada Selasa lalu.
Portal Daily Mail melaporkan Alexandra Najjar ialah salah seorang daripada 154 mangsa terkorban dan lebih 5,000 lagi cedera dalam tragedi itu.
Tabung Kanak-Kanak Pertubuhan Bangsa-Bangsa Bersatu (UNICEF) mendedahkan bahawa kira-kira 80,000 daripada 300,000 mangsa yang hilang tempat tinggal ialah kanak-kanak dengan keluarga terjejas.
“Sejak 24 jam lalu, UNICEF terus bekerjasama rapat dengan pihak berkuasa di lokasi bencana untuk membantu keluarga yang memerlukan bantuan segera, memberi tumpuan pada soal kesihatan, air dan kebajikan kanak-kanak,” kata
Wakil Timbalan UNICEF di Lebanon, Violet Speek-Warnery. Beberapa kanak-kanak dilaporkan terpisah daripada ibu dan bapa masing-masing dengan ramai lagi masih hilang. – AGENSI


Syarat ketat kepada Rossi
Oleh MUHAMMAD RIDUAN MOHD HANAFIAH

9 Ogos 2020, 10:10 am
PASUKAN Petronas Yamaha Sepang Racing (SRT) meletakkan syarat ketat kepada juara dunia MotoGP tujuh kali, Valentino Rossi sekiranya berhasrat untuk menyertai pasukan berpangkalan di Malaysia itu pada tahun depan.
Difahamkan, pelumba Itali itu ingin membawa semua kru terbaiknya pada musim depan ke dalam pasukan itu, namun prinsipal pasukan Petronas Yamaha SRT, Datuk Razlan Razali menegaskan, pihaknya hanya membenarkan dua kru dibawa masuk.
Jelas Razlan, beliau tidak mahu Rossi merosakkan struktur yang dibina pasukannya sepanjang dua tahun ini dalam kelas premier MotoGP dengan melakukan perubahan besar-besaran terhadap barisan kru terbaiknya.
“Kita sudah meletakkan syarat jika Rossi datang ke pasukan kami, maka dia tidak boleh membawa semua kru ke SRT. Kita tidak mahu dia rosakkan struktur yang kita ada ketika ini.
“Kita sudah melakukan pertemuan dan perbincangan apabila hanya dua orang kru akan datang dari pasukan pengeluar Yamah Monster Energy. Apa yang kita faham menerusi perbincangan sebelum ini adalah Rossi hanya membawa ketua kru dan jurulatihnya.
“Hanya dua slot itu sahaja tinggal buat masa ini,” kata Razlan pada Kosmo! Ahad semalam.

Sebelum ini, Rossi pernah membawa seluruh kru bersamanya setiap kali dia menukar pasukan termasuk dari Honda ke Yamaha, Yamaha ke Ducati sebelum ke kembali semula ke Yamaha.
Bagaimanapun, berapa jumlah kru yang akan berpindah ke dalam pasukan Petronas Yamaha SRT dan apa yang berlaku kepada mekanik serta jurutera akan diketahui tidak lama lagi.
Pasukan milik Malaysia tersebut dijangka memuktamadkan perjanjian dengan Rossi pada Grand Prix (GP) Styria yang dijadual berlangsung di Litar Red Bull Ring-Spielberg, Austria pada 23 Ogos ini.
Pasukan Yamaha Monster Energy sebelum ini mengumumkan pelumba pasukan SRT, Fabio Quartararo akan menyertai mereka pada musim hadapan, manakala Rossi dikhabarkan sudah menyatakan persetujuan untuk mewakili pasukan satelit Yamaha berkenaan. – K! ONLINE


Felda United bakal berputih mata
Oleh MUHAMAD ARDIE PUTRA SUHAIMI

9 Ogos 2020, 10:10 am
PASUKAN Felda United terpaksa akur melepaskan pemain sensasi, Muhd. Danial Amier Norhisham secara percuma ke pasukan Liga Malaysia (Liga M) yang lain memandangkan kontraknya bakal tamat pada penghujung musim ini.
Perkara tersebut diluahkan oleh ketua jurulatih The Fighters, Mohd. Nidzam Jamil yang mengakui sukar buat pihak pengurusan mengekalkan khidmat Danial yang dianggap sebagai salah seorang pemain muda terbaik di Malaysia.
“Kami anggap bakat Danial umpama pisang goreng panas kerana semua pasukan di Malaysia mahu mendapatkan khidmatnya dan perkara itu bukan lagi rahsia.
“Secara jujur, Felda juga sangat berminat untuk mengekalkan khidmatnya memandangkan dia lahir daripada akademi kami dan pengurusan mahu dia terus berbakti bersama pasukan untuk jangka panjang.
“Namun, segalanya terletak di tangan Daniel sama ada mahu kekal atau tidak. Apa yang penting, saya percaya fokus utamanya adalah untuk membantu pasukan mengharungi baki saingan Liga M musim ini,” katanya ketika dihubungi Kosmo! Ahad semalam.
Sebagai rekod, Danial Amier difahamkan hampir angkat kaki daripada Felda pada penghujung tahun lalu tetapi penebusan klausa kontraknya bernilai RM1 juta telah membantutkan hasrat pasukan yang berminat untuk menandatanganinya.

Nidzam mengakui, mereka telah melakukan perbincangan dengan beberapa pasukan yang berminat untuk mendapatkan khidmatnya sebelum saingan musim ini bermula tetapi tiada yang berani untuk menebus kontrak Danial.
“Klausa kontrak Danial sememangnya bernilai RM1 juta tahun lalu. Ketika itu hanya ada risikan daripada beberapa pasukan, tetapi tiada yang serius dan berani untuk mengadakan perbincangan lanjut.
“Justeru, situasi tersebut menyebabkan pasukan bakal kehilangan khidmatnya secara percuma tahun ini andai dia tidak mahu menyambung kontrak baharu. Itulah hakikat dan lumrah bola sepak yang kita perlu terima,” katanya. – K! ONLINE


Zarco tempah petak depan di Brno
Oleh MUHAMMAD HELMEE RAMLI

9 Ogos 2020, 10:10 am
BRNO – Pelumba pasukan Reale Avintia Racing, Johann Zarco melakar kejutan apabila menempah petak depan pada perlumbaan Grand Prix (GP) Republik Czech di Litar Brno hari ini.
Bekas pelumba Yamaha Tech 3 itu menampilkan tunggangan mantap pada sesi kelayakan sekali gus menafikan petak depan buat pelumba Petronas Yamaha SRT, Fabio Quartararo.
Bagaimanapun, Zarco sememangnya menjadi tumpuan pada sesi kelayakan tersebut memandangkan dia turut melakukan catatan masa terbaik pada sesi latihan bebas keempat.
Lebih manis, keputusan itu menyaksikan Zarco mendapat petak depan pertamanya sejak GP Perancis di Litar Le Mans dua tahun lalu ketika masih bersama Yamaha Tech 3.
Keputusan itu menyaksikan perlumbaan sengit disajikan hari ini apabila beberapa keputusan di luar jangkaan dicatatkan pada sesi latihan bebas dan kelayakan.
Sementara itu, Quartararo terpaksa berpuas hati di petak kedua meskipun hampir pasti memulakan perlumbaan di petak depan sebelum dirampas Zarco pada penghujung sesi kelayakan.

Usaha pelumba dari Perancis itu untuk merampas petak depan daripada rakan senegaranya itu tidak kesampaian apabila dia terjatuh ketika cuba mengejar.
Pada masa sama, seorang lagi pelumba Petronas Yamaha SRT, Franco Morbidelli juga akan bermula di barisan depan selepas menamatkan sesi kelayakan di petak ketiga. – K! ONLINE


Hakimm mahu jadi sehebat Safawi
Oleh MUHAMMAD ZUHAILY BADLISHAH

9 Ogos 2020, 10:10 am
PENGALAMAN mewakili Malaysia bersama penyerang prolifik Johor Darul Ta’zim (JDT), Muhammad Safawi Rasid tidak dapat dibeli dengan wang ringgit kepada pemain e-Sukan profesional negara, Wan Muhammad Hakimm Wan Narizan.
Pemuda dari Kangar, Perlis itu bergandingan dengan Safawi, 23, membawa cabaran negara pada Piala Stay and Play eNations FIFA menentang Jepun dan Taiwan dalam saingan Zon Timur Kumpulan A pada April lalu.
Hakimm terpilih untuk menjadi beregu bintang Harimau Malaya itu setelah muncul juara pertandingan permainan video FIFA Malaysia National eChallenge anjuran Persatuan Bola Sepak Malaysia (FAM) pada April lalu.
“Ia satu pengalaman yang cukup berharga sebab bukan selalu dapat wakil Malaysia ke pertandingan antarabangsa bersama pemain bola sepak profesional seperti Safawi.
“Safawi hebat juga bermain FIFA. Kami kalah mungkin disebabkan pemain-pemain negara lain sebenarnya jauh lebih bagus daripada kami,” kata Hakimm yang menggunakan nama samaran permainan P3rlisTeamJr.

HAKIMM terpilih menjadi beregu Safawi setelah muncul juara pertandingan permainan video FIFA Malaysia National eChallenge anjuran FAM pada April lalu.

Walaupun berbeza pentas, namun ia tidak menghalang pemain berusia 22 tahun itu untuk memasang impian menjadi sehebat Safawi yang cukup terkenal di Asia atas beberapa kejayaannya bersama JDT dan Harimau Malaya.

Safawi pernah dinobatkan sebagai penjaring lencongan terbaik Liga Juara-Juara Asia (ACL) 2019 dan namanya juga beberapa kali disenaraikan antara pemain muda terbaik di dunia oleh laman-laman sosial bola sepak antarabangsa.
Kehebatan Safawi bersama JDT dan Harimau Malaya pernah menyaksikan bekas kelab Tomas Rosicky serta Petr Cech iaitu Sparta Praha dari Republik Czech dan juara 12 kali Liga Super Switzerland, FC Zurich cuba memancing khidmatnya.
Justeru, Hakimm yang berada di bawah naungan Orange Esports, bertekad untuk memahat namanya sebagai antara pemain permainan video (gamer) terbaik di Asia kerana baginya, alang-alang menyeluk pekasam, biar sampai ke pangkal lengan.
“Saya pernah beberapa kali mewakili Malaysia sebelum ini, contohnya untuk FIFA Online 3 ke Piala Asia 2015 di Korea Selatan dan Kejuaraan Asia Tenggara 2016 di Vietnam tetapi saya cuma dapat mara ke kelompok lapan terbaik sahaja.
“Impian saya sememangnya mahu terus wakil Malaysia dan menang pada kejohanan-kejohanan besar supaya dapat mengharumkan nama negara di peringkat tertinggi.
“Ada seorang gamer dari Jepun, boleh kata dia paling padu di Asia sehingga mendapat tajaan daripada syarikat Eropah. Kalau saya mahu jadi seperti dia, saya perlu tawan Asia dahulu,” jelasnya.
Walaupun cuma bermain sukan maya tetapi tidak bermakna gamer-gamer FIFA tiada peluang dilamar kelab-kelab bola sepak elit Eropah seperti Subaru Sagano dari Jepun yang kini mewakili FC Nurnberg di Jerman.
Malah, Malaysia juga pernah menyaksikan Nur Amirul Afandi atau lebih dikenali sebagai AmTuah mewakili kelab Jerman, Schalke 04 sebelum menutup kariernya dengan menjuarai Kejohanan Gamery La Liga di Madrid, Sepanyol tahun lepas. – K! ONLINE


Biji mata anak kambing dalam mulut
Oleh KOSMO!

9 Ogos 2020, 11:00 am
BIHAR, INDIA – Seekor anak kambing mutan yang lahir dengan keadaan kedua-dua mata di dalam mulutnya dipuja sebagai dewa oleh penduduk kampung Muzaffarpur di sini, lapor Daily Mail kelmarin.
Anak kambing berwarna hitam putih itu diberi nama Kid dan pemiliknya terpaksa melarang orang ramai daripada mendekati haiwan ternakan itu selepas menunjukkan tanda stres.
“Sejak Kid lahir, orang ramai mula berkerumun di rumah saya dan mahu memujanya. Kami terpaksa menghalang kerana Kid masih stres.
“Penduduk kampung menganggapnya sebagai satu keajaiban Dewa dan mereka percaya ia harus dipuja,” katanya yang enggan nama disiarkan.

https://videos.dailymail.co.uk/preview/mol/2020/08/07/1718514976427822142/636x382_MP4_1718514976427822142.mp4
Di India, orang ramai menganggap haiwan yang lahir dengan keadaan cacat seperti Kid akan membawa tuah dan kekayaan kepada mereka yang memujanya.
Anak kambing itu menghidap keadaan dipanggil Cyclopia, berlaku apabila kedua-dua hemisfera gagal terpisah semasa berada dalam kandungan induk.

Ini menyebabkan pembentukan soket mata tunggal atau kecacatan pada bentuk wajah tanpa hidung, bulu mata atau kelompak mata.
Haiwan dengan kecacatan seperti ini tidak mempunyai jangka hayat lama.
Pada 2017, seekor anak kambing bermata satu lahir di negeri Assam turut dipuja dan dianggap haiwan suci. Haiwan itu mati selepas berusia satu minggu. – AGENSI


Sosej seludup bernilai RM17,200 dirampas
Oleh KOSMO!

9 Ogos 2020, 11:56 am
Oleh YATIMIN ABDULLAH
RANTAU PANJANG – Cubaan menyeledup pelbagai jenis sosej bernilai RM17,200 dari negara jiran masuk negeri ini berjaya dipatahkan dalam operasi di pangkalan haram dekat Pohon Jambu di sini pada Jumaat lalu.
Pengarah Jabatan Perkhidmatan Kuarantin dan Pemeriksaan Malaysia (Maqis) negeri, Mohd. Azam Yahya berkata, sosej yang berjaya dirampas antaranya daging ayam, isi sotong dan pelbagai jenis makanan tersebut oleh anggota Pasukan Gerakan Am (PGA) Batalion 9.
Jelasnya, tindakan itu merupakan satu kesalahan mengimport sosej tanpa permit sah daripada pihaknya selain tidak mempunyai sijil kesihatan yang dikeluarkan dari negara asal.
“Maqis sentiasa mengambil langkah tegas bersama agensi penguatkuasaan di sempadan dalam isu melibatkan keselamatan makanan, kawalan penyakit dan risiko kemasukan perosak yang boleh mengancam industri pertanian negara.
“Tindakan penguatkuasaan undang-undang akan terus diperkasa bagi memastikan kawalan penyakit haiwan, ikan, tumbuhan dan jaminan keselamatan makanan terpelihara,” katanya dalam satu kenyataan hari ini.

Menurut Mohd. Azam, kegiatan tersebut dilakukan oleh segelintir pengimport bagi mengaut keuntungan yang lebih.
Katanya, Maqis akan terus menjalinkan kerjasama erat dengan agensi penguatkuasaan sempadan yang bertujuan membanteras aktiviti penyeludupan khususnya yang melibatkan hasil pertanian.
Kes disiasat mengikut Seksyen 11(1) Akta Perkhidmatan Kuarantin dan Pemeriksaan Malaysia 2011 (Akta 728) yang boleh dihukum dibawah Seksyen 11(3) dalam Akta yang sama iaitu didenda tidak melebihi RM100,000 atau dipenjara selama tempoh tidak melebihi 6 tahun atau kedua-duanya sekali jika sabit kesalahan.- K! ONLINE


Yusri sudah nekad tinggalkan Kelantan
Oleh MUHAMMAD HELMEE RAMLI

9 Ogos 2020, 10:10 am
MATA pencarian demi menyara keluarga menjadi salah satu faktor ketua jurulatih Kelantan, Yusri Che Lah mengambil keputusan mahu meninggalkan pasukan itu pada penghujung musim ini.
Masalah tunggakan gaji yang tiada kesudahan sejak Mac lalu menyebabkan pemain serta pegawai pasukan The Red Warriors (TRW) berada dalam situasi amat perit.
Yusri mengakui beliau akan mencari pasukan baharu sebaik sahaja saingan Liga Malaysia (Liga M) musim ini berakhir selepas bayaran yang dijanjikan pihak pengurusan masih belum kunjung tiba.
“Salah satu faktor saya buat keputusan tinggalkan Kelantan adalah kerana saban tahun masalah hutang ini berlaku dan besar kemungkinan akan berterusan seandainya tiada penaja.
“Saya berterima kasih kepada pihak pengurusan kerana beri kepercayaan tetapi pada masa sama, saya perlu menampung keluarga. Saya fikir sudah tiba masa berhijrah ke tempat baharu,” katanya ketika dihubungi Kosmo! Ahad semalam.
Ditanya sama ada beliau akan mengubah fikiran sekiranya Persatuan Bola Sepak Kelantan (KAFA) mampu mencari penaja baharu, Yusri seperti sudah nekad dengan keputusannya untuk angkat kaki.

Bagaimanapun, bekas pemain Perlis dan Selangor itu berkata, beliau perlu membuktikan kemampuannya bersama Kelantan dalam baki saingan Liga Premier musim ini bagi menarik perhatian pasukan lain.
“Sukar untuk katakan, (keputusan muktamad) tetapi besar kemungkinan saya tidak akan bersama Kelantan lagi musim depan. Sudah tiba masa untuk orang yang lebih layak kemudi pasukan ini.
“Sekarang saya harapkan kami boleh catat keputusan terbaik dalam baki perlawanan kerana bukan mudah untuk cari pasukan baharu. Saya harap boleh buktikan sesuatu nanti,” ujarnya.
Pada masa sama, beliau juga mendedahkan pihak pengurusan sudah berjanji untuk membayar sebulan gaji kepada semua pemain dan pegawai sebelum perlawanan menentang UKM pada 22 Ogos ini. – K! ONLINE


Misi The Citizen belum berakhir
Oleh KOSMO!

9 Ogos 2020, 10:08 am
MANCHESTER – Pengurus Manchester City, Pep Guardiola memberi amaran kepada anak-anak buahnya agar jangan rasa terlalu selesa meskipun sudah menyingkirkan Real Madrid daripada saingan Liga Juara-Juara.
City yang merupakan pasukan pilihan musim ini mara ke suku akhir menerusi agregat 4-2 selepas menang 2-1 pada aksi timbal balik pusingan 16 pasukan terbaik di Etihad awal pagi semalam.
Bekas pengendali Barcelona itu menegaskan, menang ke atas Real masih belum mencukupi memandangkan sasaran mereka musim ini adalah untuk menjulang trofi Liga Juara-Juara.
“Sasaran kami musim ini adalah untuk memenangi Liga Juara-Juara. Jika kami rai kemenangan ke atas Real, ia menunjukkan betapa kecilnya pasukan ini.
“Sekiranya anda mahu menang saingan Liga Juara-Juara, anda perlu tewaskan pasukan besar. Zinedine Zidane tidak pernah kalah dalam saingan kalah mati tetapi kami tewaskan mereka dua kali,” kata Guardiola.
Mengulas mengenai perlawanan semalam, Guardiola mengakui City menampilkan aksi lebih baik dan berjaya menjaringkan dua gol hasil kesilapan pasukan lawan.

“Kami mencipta banyak peluang jaringkan gol dan dua gol ini berpunca daripada kesilapan mereka. Tidak mudah bermain menentang mereka tetapi kami tidak berputus asa melancarkan serangan,” ujarnya. – AGENSI


Meret masuk senarai buruan United
Oleh KOSMO!

9 Ogos 2020, 10:04 am
MANCHESTER – Manchester United menamakan penjaga gol Napoli, Alex Meret sebagai pemain buruan mereka sekiranya dua penjaga gol mereka, David De Gea dan Dean Henderson membuat keputusan meninggalkan kelab itu.
Pihak pengurusan United dilaporkan bercadang untuk menggantikan De Gea yang dilihat berdepan masalah prestasi sejak kebelakangan ini.
Selepas menandatangani kontrak baharu selama enam tahun yang cukup lumayan, pemain antarabangsa Sepanyol itu kerap melakukan kesilapan mudah menyebabkan prestasinya menjunam dan dikritik hebat.
Masalah prestasi yang melanda penjaga gol utama mereka itu menyebabkan ada cadangan untuk membawa pulang Henderson yang dipinjamkan selama dua musim untuk Sheffield United dan telah mempamerkan aksi cemerlang bersama pasukan itu.
Bagaimanapun, Henderson memberi syarat bahawa dia hanya akan pulang ke Old Trafford sebagai penjaga gol utama dan enggan memanaskan bangku simpanan.
Selain itu, Sergio Romero yang terus bertindak sebagai penjaga gol pada saingan lebih rendah mungkin sudah bosan dengan peranan yang diberikan.

Beberapa situasi tersebut menyebabkan United mengambil langkah untuk mendapatkan Meret, 23, sebagai pemain yang berpotensi untuk dibawa ke Old Trafford.
Meret menyertai skuad kebangsaan Itali sejak beraksi dalam saingan peringkat umur sehingga skuad senior.
Dia telah membuat debut bersama skuad utama pada November 2019 ketika pasukan itu menewaskan Armenia 9-1 pada aksi kelayakan Euro 2020. – AGENSI


Hantu Sorok culik budak waktu senja
Oleh KHAIRIYAH HANAFI

9 Ogos 2020, 10:00 am
“KETIKA kecil, keluarga terutamanya nenek melarang saya untuk bermain atau berada di luar rumah menjelang waktu senja.
“Kata nenek, kanak-kanak yang keluar pada waktu itu dikhuatiri akan hilang ‘disembunyikan’ oleh hantu yang banyak berkeliaran pada waktu tersebut,” jelas wanita yang hanya ingin dikenali sebagai Amiza, 38, kepada kru Panorama.
Menurut anak jati Pahang ini lagi, biarpun ada sedikit perasaan tidak percaya menjentik diri, namun pesanan neneknya itu sedikit sebanyak membuatkan dia patuh dan mengelakkan diri daripada keluar rumah pada waktu-waktu tersebut.
Katanya, makhluk mistik yang diceritakan oleh neneknya itu dikenali sebagai Hantu Sorok oleh penduduk tempatan.
Menurut kepercayaan masyarakat terdahulu, jelasnya, hantu tersebut kononnya wujud daripada kematian seorang wanita yang berdendam atas kehilangan anaknya. Disebabkan dendam itu juga, wanita itu membunuh diri sebelum bertukar menjadi hantu dan berkeliaran pada waktu maghrib bagi mencari kanak-kanak untuk disorok.
“Biarpun begitu, apabila menginjak usia remaja, barulah saya tahu itu hanyalah mitos rekaan nenek moyang terdahulu semata-mata.

“Bagaimanapun, saya tahu pasti ada sebab tertentu mengapa pantang-larang tersebut direka dan sudah tentu adalah untuk kebaikan masyarakat,” jelasnya.
Ujarnya lagi, secara logik, senja adalah waktu penggantian siang dan malam. Justeru sepatutnya dimanfaatkan untuk berehat dan beribadah, selain mengulang kaji pelajaran untuk sesi persekolahan keesokannya.
“Percaya atau tidak, biarpun menjadi ibu di zaman serba moden, namun saya masih ‘menakutkan’ anak-anak dengan mitos itu.
“Bagi saya, itu merupakan salah satu cara untuk mendisiplinkan mereka supaya tidak keluar rumah pada waktu mahgrib,” ceritanya.

KISAH Hantu Sorok yang kononnya gemar menculik kanak-kanak menyebabkan orang-orang tua sejak zaman dahulu melarang anak kecil keluar rumah pada waktu senja. – Gambar hiasan

Wewe Gombel
Biarpun hanyalah mitos semata-mata, namun siapa sangka, pantang-larang tersebut bukan sekadar menjadi momokan para ibu kepada anak-anak di Malaysia, bahkan turut berlaku di negara jiran, Indonesia.
Bagaimanapun, ia mempunyai versi yang berbeza. Bagi masyarakat di sana, makhluk yang menjadi igauan ngeri kanak-kanak itu dikenali sebagai Wewe Gombel.
Ia dipercayai mempunyai perwatakan seperti seorang wanita dan mempunyai payudara besar yang tergantung pada tubuhnya.
Kanak-kanak yang diculik akan disorokkan di sebalik payudara tersebut.
Menurut seorang individu yang hanya dikenali sebagai Vyette dari Indonesia, Wewe Gombel kononnya seorang wanita yang membunuh diri selepas membunuh suaminya.
Tindakan tersebut dilakukan oleh Wewe Gombel selepas mendapati suaminya curang dengan wanita lain. Puncanya, dia Wewe Gombel gagal memberikan zuriat kepada suami tercinta.
“Selepas membunuh diri, wanita itu dikatakan bertukar menjadi hantu dan dikenali sebagai Wewe Gombel sehingga ke hari ini.
“Sasaran utamanya sudah tentu kanak-kanak disebabkan kematiannya juga berpunca daripada perasaan kecewa kerana mandul.
“Disebabkan peristiwa itu juga, apabila ada sahaja kes kanak-kanak hilang dilaporkan, orang-orang di sini percaya itu adalah angkara Wewe Gombel,” jelasnya.
Bercerita lanjut menurutnya, bagi segelintir masyarakat di Indonesia, kisah Wewe Gombel ini bukan mitos dan rekaan semata-mata. Sebaliknya, sebahagian daripada mereka percaya ia benar-benar terjadi.
Pelbagai versi
Buktinya sekitar tahun 2007, seorang kanak-kanak di Medan, Indonesia pernah dilaporkan hilang tanpa jejak selepas bermain di tengah hutan pada malam hari.
“Keesokan harinya, keluarga dan jiran tetangga keluar beramai-ramai mencari kanak-kanak tersebut. Malangnya, kanak-kanak itu gagal ditemui sehingga seorang ustaz dipanggil melaungkan azan di sekitar hutan tersebut.
“Tidak lama selepas azan berkumandang, kanak-kanak itu dilaporkan keluar dari kawasan semak-samun dalam keadaan kebingungan. Penduduk kemudian bersepakat kehilangannya berkait rapat dengan Wewe Gombel,” jelasnya.
Bercerita lanjut, menurut Vyette lagi, jika bercerita mengenai hantu, pastinya jarang mempunyai satu versi sahaja. Malah, sukar untuk mempercayai satu-satu mitos atau kisah hantu memandangkan ia mempunyai pelbagai versi dan disebarkan dari mulut ke mulut sahaja.
“Ada versi yang mengatakan hantu itu akan memberikan kotoran kepada anak yang diculik.
“Ada juga yang mendakwa, Wewe Gombel sebagai wira yang menyelamatkan kanak-kanak malang daripada menjadi mangsa penderaan ibu bapa. Pendek kata, bermacam-macam versi boleh didapati,” jelasnya.
Biarpun begitu, menurut seorang pakar kebudayaan di Universiti Indonesia, Risa Permanadeli, Wewe Gombel bukanlah hantu yang mengerikan seperti ‘disogokkan’ di media sosial.
“Kisah Wewe Gombel sangat rumit. Biarpun ramai yang mengaitkannya sebagai hantu jahat, namun Wewe Gombel sebenarnya simbol pemberi hidup untuk masyarakat terdahulu.
“Apa-apa pun, kisah-kisah ini bagus kerana mengandungi pesanan dan peringatan untuk semua manusia sejak nenek moyang terdahulu. Ia tidak akan hilang biarpun untuk tempoh 100 tahun akan datang,” jelasnya.


Simpan hasrat miliki empayar fesyen
Oleh ZULKIFLI MANZOR

9 Ogos 2020, 10:00 am
Gadis berasal dari Kuala Lumpur, Nik Nurul Amanina Nik Mohd. Amin, 24, tidak pernah menjangkakan dirinya akan menjadi peragawati profesional.
Dia yang lebih dikenali sebagai Nina Amin mengakui cita-citanya semasa kecil adalah menjadi seorang ahli psikologi pendidikan.
Episod ceritanya dalam dunia peragaan bermula apabila dia ditawar menjadi model oleh sebuah majalah tempatan sekitar tahun 2012.
 Kini, anak keempat daripada lima beradik itu merupakan seorang pragawati sepenuh masa, malah pernah terpilih menyertai progam Dewi Remaja tahun lalu.
Meskipun tidak menjuarai pertandingan itu, bakat Nina tetap diiktiraf dan menerima Anugerah Dewi Inspirasi 2019.

Ikuti temu bual wartawan  Kosmo! bersama Nina Amin baru-baru ini:

Kosmo! Ahad: Sejak bila Nina Amin menceburi bidang peragaan?
Nina: Saya mula menceburi bidang ini selepas kakak mengajak saya menjadi model untuk sebuah majalah tempatan. Masa itu saya baru berusia 16 tahun. Saya berasa seronok dan meneruskannya hingga sekarang.
Kelebihan bekerja sebagai peragawati?
Saya sebenarnya seorang yang pemalu, tetapi selepas menceburi bidang ini ia berjaya meningkatkan tahap keyakinan diri saya. Saya juga berpeluang bertemu ramai kenalan baru dan belajar cara untuk menyesuaikan diri dengan persekitaran berbeza. Selain itu, saya dapat menimba ilmu dengan ramai individu yang lebih berpengalaman dalam bidang ini.
Adakah bekerja sebagai pragawati memenatkan?
Kehidupan sebagai peragawati secara umum tidak banyak perbezaan dengan bidang lain. Bangun, makan, pergi kerja, balik kerja, makan dan tidur, namun diselitkan pelan diet dan senaman. Saya memang meminati bidang ini, maka ia lebih menyeronokkan daripada memenatkan. Sudut penat mungkin apabila penggambaran memakan masa sehingga malam atau di tempat panas, namun berbaloi apabila hasil kerja bagus dan memuaskan.

NINA AMIN

Apakah cabaran dihadapi Nina Amin dalam profesion peragawati?
Semasa saya masih belajar agak sukar untuk mengimbangi antara masa bekerja dan belajar. Persaingan yang tinggi dalam industri juga merupakan satu cabaran buat saya. Peragawati kadangkala perlu berdepan kritikan dan diperbandingkan dengan pragawati lain.
Adakah bidang peragaan menjanjikan pendapatan lumayan?
Ya dan tidak. Pendapatan dalam bidang ini bergantung kepada tawaran kerja diperoleh. Pendapatan turut bergantung kepada tawaran oleh ‘client’ atau agensi, maka setiap bulan lain jumlah pendapatan diperolehi.
Perancangan dan impian masa depan?
Buat masa ini saya cuma fokus pada karier sebagai peragawati, namun saya juga berhasrat untuk menceburi bidang pengacaraan atau lakonan dan mungkin juga suatu hari nanti saya bina perniagaan fesyen sendiri.
Nasihat kepada remaja yang ingin menceburi bidang peragaan?
Perlu ada keinginan serta minat. Perlu faham dunia peragaan bukan semata-mata tentang glamor atau fesyen. Boleh bermula dengan memuat naik gambar atau rakaman video peragaan sendiri di media sosial. Tampilkan personaliti dan jangan cuba jadi orang lain. Setiap individu ada keunikan tersendiri, bina portfolio dan rajin pergi ‘casting’ terbuka. Buat kajian jika mahu sertai mana-mana agensi. Jangan benarkan orang lain ambil kesempatan. Fizikal dan mental perlu kuat dan sentiasa jaga kesihatan.


Pereka fesyen naik bengang
Oleh KOSMO!

9 Ogos 2020, 10:00 am
Jarang Diva dapat cerita tentang pereka fesyen yang berang dengan artis.
Tetapi baru-baru ini tular kisah seorang pereka fesyen, Rico Rinaldi yang kecewa dengan sikap seorang artis disebabkan sikap artis itu yang dikatakan sombong dan suka merendah-rendahkan jenama tempatan.
Mana tidaknya, Rico dikatakan ingin menjadikan si artis berkenaan sebagai wajah untuk koleksi keluaran hari raya Aidilfitri 2021.
Namun jawapan yang diterima Rico sangat mengecewakan. Si artis tidak berminat untuk menjalinkan kerjasama dengan Rico dan menolak tawaran tersebut. Katanya dia hanya terima tawaran daripada jenama antarabangsa sahaja.
Si artis juga mengatakan tidak mengenali selebriti yang telah bekerjasama dengan Rico. Alahai, kekwatnya si artis! Tahulah awak tu tengah popular dan sering buat reviu untuk produk antarabangsa tapi tidak perlulah acah-acah kekwat begitu.
Kalau diteruskan sikap begitu, memang susah hendak cari sponsor baju ke anugerah nanti. Apa pun, harap Rico temui pengganti lain yang sikapnya lebih baik serta merendah diri.

Tak silap Diva, jenama Rico Rinaldi ini popular dalam kalangan selebriti. Neelofa, Syafiq Kyle dan Mira Filzah pun pernah menjadi wajah rasmi jenama tersebut.
DIVA: Bersemut pula tengok gelagat pasangan merpati dua sejoli Uqasha Senrose dan Kamal Adli. Entah main-main atau sungguh-sungguh, entahlah!


Masuk longkang selepas rempuh kereta
Oleh KOSMO!

9 Ogos 2020, 10:00 am
PARA, BRAZIL – Seorang wanita tercampak ke dalam longkang sedalam 2 meter selepas skuter yang ditunggangnya merempuh sebuah kereta di satu persimpangan di bandar Paragominas di sini pada Rabu lalu, lapor Daily Mail.
Satu rakaman televisyen litar tertutup (CCTV) menunjukkan sebuah kereta sedan berwarna merah dipandu lelaki membelok ke jalan kiri di persimpangan itu.
Pada waktu sama, mangsa yang menunggang di laluan lurus dari arah bertentangan merempuh bahagian hadapan kenderaan tersebut.
Impak pelanggaran itu menyebabkan Mayara dos Santos, 27, tercampak atas jalan, bergesel atas tar sebelum terjatuh masuk ke dalam satu lubang longkang monsun yang tidak tertutup berhampiran bahu jalan.

Pemandu kereta segera keluar dan melihat ke dalam lubang longkang tersebut, sebelum beberapa saksi tampil untuk menghulurkan pertolongan.
Media tempatan melaporkan seorang individu bernama Luis Carlos Diniz masuk ke dalam lubang longkang sama untuk membantu wanita tersebut keluar sebelum ambulans tiba.

https://videos.dailymail.co.uk/preview/mol/2020/08/07/3699500022308847208/636x382_MP4_3699500022308847208.mp4
Dos Santos berada di dalam longkang itu selama empat minit dan dikejarkan ke Hospital Awam Daerah Timur Para. Mangsa perlu menjalani pembedahan selepas didapati mengalami kecederaan pada bahagian saraf tunjang. – AGENSI


‘Nurul Ain’ 7 Hari Mencintaiku 2 diancam simbah asid
Oleh NUR EMIRA SAIZALI

9 Ogos 2020, 10:00 am
KUALA LUMPUR – Gara-gara melakonkan watak antagonis Nurul Ain, pelakon Wafariena mengakui dikecam teruk oleh peminat drama rantaian terkenal 7 Hari Mencintaiku 2 di laman sosial.
Wafariena atau nama sebenarnya Wafariena Roslan, 25, memberitahu, rata-rata penonton drama popular tersebut meluahkan kebencian terhadap watak Nurul Ain menerusi komen dan mesej dalam semua akaun media sosial miliknya.
Katanya, kata-kata kesat dan maki hamun memang banyak diterima tetapi yang paling teruk ialah gambar kaki yang seolah-olah memijak wajah Nurul Ain pada skrin televisyen.
“Saya pernah dimarahi seorang wanita yang boleh dipanggil mak cik. Kejadian tersebut berlaku di restoran. Dia menuduh saya sebagai wanita perampas Khuzairi (watak Shukri Yahaya). Saya memang terkejut tetapi selepas cuba bertenang, saya okey.
“Saya berasa puas sebab kejahatan dalam diam si Nurul Ain dapat dirasai semua penonton. Namun, ingin saya tegaskan di sini, yang jahat bukan saya tapi hanyalah watak tersebut,” katanya kepada Kosmo! Ahad semalam.

Watak antagonis ‘Nurul Ain’ yang dilakonkan Wafariena.

Bagaimanapun, pelakon berdagu belah itu tidak akan teragak-agak untuk mengambil tindakan undang-undang sekiranya kecaman dan ugutan yang diterimanya semakin teruk.

“Saya ada juga terima kata-kata berbaur ugutan seperti ingin menyimbah asid ke muka. Saya risau juga kalau mereka betul-betul berniat begitu. Saya sedar, taksub cara orang zaman ini lain macam.
“Apa pun, saya akan sentiasa berjaga-jaga dengan segala kemungkinan dan berharap tidak berlaku sebarang perkara teruk kepada saya,” ujarnya.
Berkongsi tentang drama tersebut, pada awalnya Wafariena tidak menyangka watak Nurul Ain itu akan memberi impak besar kepada penonton drama itu.
“Di sebalik semua kecaman itu, syukur kerana Nurul Ain menjadi trending dalam Twitter dan lakonan saya ditonton ramai walaupun hanya memegang watak sampingan,” katanya.


RVP terima tawaran Feyenoord
Oleh KOSMO!

9 Ogos 2020, 10:02 am
AMSTERDAM – Pemain legenda Belanda, Robin Van Persie (RVP) akhirnya rasmi bergelar jurulatih selepas menerima tawaran daripada pasukan Feyenoord untuk menjadi salah seorang daripada barisan kejurulatihan bermula musim depan.
Sebagai rekod, Van Persie yang sebelum ini pernah mewakili pasukan gergasi Liga Perdana England (EPL), Manchester United dan Arsenal mengambil keputusan untuk bersara sepenuhnya tahun lalu selepas mewakili Feyenoord.
Kata Van Persie, peluang untuk ‘belajar’ daripada ketua jurulatih Feyernoord, Dick Advocaat adalah detik keemasan buatnya jika mahu serius dalam bidang kejurulatihan dan tawaran itu sukar untuk ditolak.
“Advocaat telah menghubungi saya bulan lalu dan menawarkan posisi jurulatih pasukan utama musim depan. Anda tahu apabila seseorang seperti Advocaat menawarkan tawaran, mustahil untuk ditolak.
“Namun, jawatan saya adalah jurulatih dan tidak spesifik seperti menjaga pemain penyerang sahaja. Saya anggap keputusan ini sebagai peluang menimba pengalaman.
“Sama ada saya akan serius dalam bidang kejurulatihan pada masa depan masih belum dapat saya putuskan. Apa yang pasti, ini adalah langkah pertama ke arah itu (bergelar jurulatih),” katanya.

Van Persie yang berusia 37 tahun dianggap sebagai salah seorang penyerang terbaik dunia ketika pertengahan kariernya dan berjaya membantu Belanda muncul pasukan naib juara Piala Dunia pada tahun 2010. – AGENSI


Azrel Ismail ada ramai calon isteri
9 Ogos 2020, 10:01 am
SUDAH beberapa kali nama pelakon Azrel Ismail dikaitkan mempunyai hubungan dengan ramai artis wanita sebelum ini, namun semuanya berakhir dengan penghujung tanpa bahagia.
Mengakui serik dengan pengalaman lalu, Azrel yang menyasarkan untuk mendirikan rumah tangga sekitar dua tahun lagi berkata, dalam pemerhatian sudah ada beberapa calon isteri, termasuklah wanita yang daripada golongan selebriti.
Berbunyi serik dengan pengalaman cinta yang tidak kesampaian, pelakon berusia 36 tahun itu mengakui semakin ‘bercita rasa’ terhadap wanita biasa untuk dijadikan suri hatinya suatu hari nanti.
Sekitar April lalu, Azrel dikatakan menjalin percintaan dengan seorang pelakon baharu, Sharifah Husna, namun dua bulan kemudian, kedua-duanya mengakui hubungan mereka sekadar teman biasa.
Ditemui Pose baru-baru, pelakon drama Pinggan Tak Retak, Nasi Tak Dingin itu bercakap tentang masa lalu dan masa depan wanita dalam kamus cintanya.
AZREL kini cenderung memilih wanita bukan dalam kalangan artis untuk dijadikan teman istimewa. – FARIZ RUSADIO

KOSMO! AHAD: Sebelum ini Azrel dikatakan ada hubungan istimewa pelakon baharu Sharifah Husna, apa sebenarnya yang sudah berlaku?

AZREL ISMAIL: Memang betul. Kami pernah rapat. Mungkin sebab jadual terlampau padat dan banyak komitmen sehinggakan selalu sibuk dengan urusan masing-masing. Ada sesetengah orang tidak faham kerja sebegitu, jadi sukar untuk mencari kesefahaman. Akhirnya hubungan kami tidak ke mana pun.
Banyak kali kisah cinta anda tidak kesampaian. Adakah anda sebenarnya lelaki yang tidak mempunyai tuah dalam bercinta?
Bukan tiada tuah tetapi seperti yang dikatakan tadi, disebabkan kerja, saya tidak dapat fokus perkara lain termasuklah cinta. Mungkin salah saya juga sebab terlampau tumpu terhadap kerja. Ada sesetengah orang mahu pasangan beri tumpuan dan perhatian sepenuhnya kepada mereka.
Berkaitan hubungan dengan Sharifah Husna. Ada dakwaan mengatakan, Husna yang menolak cinta anda. Benarkah?
Mungkin betul, mungkin juga tidak. Entah, saya tiada komen tentang hal itu.
Jadi bilakah sasaran anda untuk menamatkan zaman bujang?
Mungkin dalam satu hingga dua tahun lagi. Banyak lagi impian yang belum saya capai buat masa ini. Disebabkan Covid-19, perancangan dan sasaran tahun ini tergendala. Sekarang masa saya kembali sibuk bekerja dan cari duit. Lagipun saya belum ada pendapatan sampingan seperti bisnes. Bagi kaum lelaki, kestabilan sangat penting.
Biar stabil dulu barulah saya kahwin tetapi tidaklah lambat sangat sebab umur semakin meningkat. Sampai masanya nanti, sudah tentu saya akan kongsikan kepada semua.
Maksudnya, anda sudah ada calon baharu?
Ramai. Dalam pemerhatian saya, ada dua hingga tiga orang. Ada antara mereka terdiri daripada artis dan orang biasa. Berdasarkan pengalaman lepas, kalau boleh saya mahu cari calon isteri daripada wanita biasa sahaja.
Apa perkembangan terbaharu anda?
Saya baru selesai penggambaran drama Halim Halima untuk siaran Awesome TV. Tidak lama lagi akan terlibat dalam sebuah drama berjudul Janda Metropolitan. Ada juga beberapa telefilem dan drama yang masih menunggu hari.
Azrel bersama Sharifah Husna. Hubungan mereka dikatakan bertahan untuk hanya beberapa bulan.


Neelofa fokus kendiri, tenang isu jodoh
Oleh MOHD. HAIKAL ISA

9 Ogos 2020, 10:00 am
IMPIAN Neelofa baik dalam soal kerjaya mahupun perniagaan tinggi melangit, namun satu persatu mimpinya direalisasikan. Tinggal lagi, ada satu perkara lain yang menjadi buruan lensa kamera dan bibir netizen ialah siapa lelaki yang sedang atau bakal menambat jiwa besarnya. Mengenali figura seorang ini, dia sememangnya berhati kental. Datanglah taufan kontroversi sekuat mana pun, dia mampu mendepaninya secara harmoni. Satu dasawarsa bergelumang sepak terajang industri seni, dari zaman sebelum bertudung litup sehinggalah sekarang, dia menjadi epitome wanita muslim bertudung yang memercik…
“Pada usia sekarang, memang orang akan selalu bertanya soal jodoh. Insya-Allah, saya melihat diri sebagai seorang isteri kalau tiada aral melintang dalam tempoh tiga atau empat tahun lagi. Disebabkan Covid-19, banyak hal tergendala.
"Saya sepatutnya selesaikan hal berkaitan sewaan hartanah di Paris, Perancis dan Jakarta, Indonesia namun perancangan itu berubah,” ungkap Neelofa seraya menyatakan dirinya gembira dengan statusnya sebagai wanita solo.
Daftar di sini untuk baca berita penuh


Ivan gigih jaga penampilan
Oleh MOHD RIDZAUDDIN ROSLAN

9 Ogos 2020, 10:00 am
APABILA bercakap mengenai rahsia menjaga kelangsingan diri, pastinya setiap individu mempunyai pelbagai petua dalam memastikan tubuh badan mereka kekal ideal.
Selain melakukan aktiviti fizikal, amalan menjaga pemakanan juga merupakan antara petua yang sering diamalkan bagi mendapat bentuk tubuh idaman.
Bagi seorang model sambilan, Shahrul Izwan Dona, 29, amalan memakan oat ketika sarapan merupakan antara rahsianya menurunkan berat badan.
Jejaka yang lebih mesra disapa Ivan itu memberitahu, menu oat kosong yang dicampur dengan buah-buahan banyak membantu dirinya ketika proses menurunkan berat badan.
“Saya mula terdetik untuk menjaga badan apabila mendaftar masuk satu agensi peragaan.
“Ketika itu, bentuk tubuh  saya kelihatan sedikit berisi. Jadi, selain bersenam, saya mula menukar corak pemakanan harian ke arah yang lebih sihat,” katanya kepada Kosmo! baru-baru ini.

Ivan hanya menikmati ayam serta sayur rebus bagi hidangan makan  tengah hari.

Dalam usaha menurunkan berat badan, anak kelahiran Sabah itu juga tidak mengambil nasi dan hanya menikmati ayam serta sayur rebus bagi hidangan makan tengah hari.
“Sebelum ini, menu-menu kegemaran rakyat Malaysia seperti roti canai, nasi lemak dan nasi goreng menjadi pilihan saya.
“Tidak dinafikan, usaha untuk menurunkan berat badan agak sukar, namun impian itu boleh dicapai sekiranya kita komited dan berdisiplin,” katanya.
Bercerita mengenai rutin fizikal, Ivan berkata, dia sentiasa bersenam bagi memastikan kecergasan dirinya berada pada tahap maksimum.
“Kebiasaannya, saya akan berjoging tiga kali seminggu sama ada pada waktu pagi ataupun petang selain berkunjung ke gim bagi membentuk otot-otot pada badan,” katanya.
Ivan turut mengingatkan jejaka lain supaya menitik beratkan penampilan diri dan wajah.
Katanya, dua aspek tersebut memainkan peranan penting dalam membentuk keyakinan diri khususnya ketika berdepan orang ramai.


Tekong darat dicekup bersama 9 PATI
Oleh KOSMO!

10 Ogos 2020, 10:03 pm
Oleh YATIMIN ABDULLAH
RANTAU PANJANG – Pasukan Gerakan Am (PGA) Batalion 9 menahan seorang tekong darat ketika dia sedang dalam perjalanan membawa keluar sembilan pendatang asing tanpa izin (PATI) warga Thailand di Jalan Kampung Bagus di sini pagi tadi.
Pegawai Pemerintah PGA Batalion 9, Superintendan Nor Azizan Yusof berkata, lelaki berkenaan yang memandu sebuah kenderaan pelbagai guna (MPV) jenis Toyota Alphard itu berjaya ditahan selepas cuba meloloskan diri sejurus menyedari pergerakkannya dikesan anggota PGA.
Menurutnya, kejayaan itu hasil rondaan rutin yang dilakukan oleh anggotanya di sekitar kawasan pangkalan haram Adam, Lubok Gong dekat sini.
“Sepasukan anggota PGA Batalion 9 terserempak sebuah kenderaan yang dipandu
dalam keadaan mencurigakan menghala ke Rantau Panjang sebelum telah mengejarnya pada pukul 6 pagi tadi.
“Kita cuba menahan kenderaan tersebut, namun pemandumya terus memecut laju sebelum berhenti di Jalan Kampung Bagus,” katanya.

Nor Azizan memberitahu, anggota PGA kemudiannya telah melakukan pemeriksaan dan menemui sembilan orang lelaki dipercayai PATI.
Katanya, siasatan awal mendapati tekong darat itu membawa PATI dari Thailand dibawa untuk bekerja di Selayang, Selangor dengan menggunakan pangkalan haram Bilal Dollah.
“Bukan itu sahaja, suspek turut mengaku menerima upah sebanyak RM3,150 dengan RM350 untuk setiap seorang PATI,” katanya.
Kes disiasat bawah Seksyen 26(J) Akta Anti pemerdagangan orang dan penyeludupan migran (ATIPSOM) 2012 dan Seksyen 6(1)(C) Imigresen 1959/63. – K! ONLINE


Polis tahan 28 individu daki Bukit Broga
10 Ogos 2020, 8:44 pm
SEMENYIH – Tindakan 28 individu mendaki Bukti Broga mengundang padah selepas mereka ditahan polis susulan melanggar prosedur operasi standard (SOP) Perintah Kawalan Pergerakan Pemulihan (PKPP).
Tangkapan itu dibuat semalam dan kelmarin selepas anggota polis membuat rondaan dan pemantauan PKPP di kawasan pendakian tersebut.
Ketua Polis Daerah Kajang, Asisten Komisioner Mohd. Zaid Hassan berkata, mereka yang ditahan berusia lingkungan 20 hingga 44 tahun.
“Sebanyak 26 kompaun dikeluarkan mengikut Seksyen 18 Peraturan 10/11 Akta Pencegahan dan Pengawalan Penyakit Berjangkit 1988.
“Namun, dua daripada 28 individu itu ditahan mengikut Seksyen 269 Kanun Keseksaan serta Seksyen 22(b) Akta Pencegahan dan Pengawalan Penyakit Berjangkit 1988,” katanya dalam satu kenyataan hari ini.
Menurutnya lagi, orang ramai dinasihatkan supaya tidak melakukan aktiviti pendakian di Bukit Broga.

“Pendakian masih tidak dibenarkan dan polis akan mengambil tindakan sekiranya ada pihak melanggar SOP PKPP,” ujarnya. – K! ONLINE.


Warga emas maut dilanggar lelaki bawah pengaruh dadah
Oleh KOSMO!

10 Ogos 2020, 10:06 pm
Oleh SHAARANI ISMAIL
PARIT – Seorang lelaki warga emas maut selepas motosikal ditunggangnya berlanggar dengan sebuah kereta yang dipercayai dipandu seorang lelaki di bawah pengaruh dadah di Kampung Serapoh, Jalan Parit di sini pagi tadi.
[email protected] Yaacob, 82, yang menunggang motosikal jenis Demak meninggal dunia di lokasi kejadian akibat kecederaan parah di kepala.
Ketua Polis Daerah Perak Tengah, Superitendan Barudin Wariso berkata, kejadian berlaku kira-kira jam 8.40 pagi ketika warga emas terbabit sedang dalam perjalanan dari rumah menuju ke pasar di Parit.
Barudin berkata, sebaik tiba di lokasi kejadian sebuah Perodua Kelisa yang dipandu seorang lelaki berusia 46 tahun itu secara tiba- tiba masuk ke laluan bertentangan di selekoh lalu berlanggar dengan mangsa.
“Mangsa meninggal dunia di lokasi kejadian dan mayatnya dibawa ke Unit Forensik Hospital Changkat Melintang untuk bedah siasat.

“Pemandu kereta berkenaan tidak cedera namun dia ditahan selepas pemeriksaan menemui dua paket plastik lutsinar disyaki dadah jenis methamphetamine dan peralatan mengisap dadah di dalam kotak rokok di tangan kanannya,” katanya.
Katanya, ujian saringan awal air kencing yang dijalankan mendapati pemandu kereta itu positif methamphetamine.
Bagaimanapun katanya, semakan lanjut mendapati lelaki berkenaan tiada sebarang rekod kesalahan lampau.
“Kenderaan terbabit kemudian ditahan untuk pemeriksaan Pusat Pemeriksaan Berkomputer (Puspakom) manakala suspek akan direman di Mahkamah Majistret Parit esok.
“Kes akan disiasat mengikut Seksyen 41(1) Akta Pengangkutan Jalan 1986, Seksyen 12(2) dan Seksyen 15(1)(a) Akta Dadah Berbahaya 1952,” katanya. – K! ONLINE


Tanah runtuh di kawasan tanaman teh ragut 43 nyawa
Oleh KOSMO!

10 Ogos 2020, 9:33 pm
NEW DELHI – Sekurang-kurangnya 43 mayat ditemui selepas tanah runtuh akibat hujan lebat  menimbus berpuluh-puluh pekerja ladang teh di barat daya India, kata polis kelmarin.
Bencana itu berlaku di daerah Idukki, sekitar 250 kilometer dari ibu negeri Kerala,  Thiruvananthapuram, pada Jumaat lalu, namun usaha mencari dan menyelamat sukar akibat hujan lebat.
“Angka korban meningkat kepada 43 orang setakat tengah hari kelmarin,” kata Ketua Polis Daerah Idukki, R. Karuppasamy.
Terdahulu, seorang pegawai polis memberitahu bahawa 26 mayat dijumpai pada malam hari kejadian.
Media tempatan melaporkan, kira-kira 78 orang dipercayai tinggal di kawasan itu dengan ramai lagi masih hilang.
Kerala dilanda banjir semasa musim monsun yang berlaku setiap tahun.

Sekurang-kurangnya 18 orang meninggal dunia dalam tragedi pesawat terhempas di Kerala, Jumaat lepas, apabila sebuah penerbangan Air India Express tergelincir dari landasan lalu merempuh sebuah tebing semasa cuba mendarat dalam cuaca ribut.
Hujan monsun di serata Asia Selatan penting untuk memenuhi sungai dan takungan air bawah tanah tetapi ia turut menyebabkan kematian dan kemusnahan meluas.
Lebih 300 orang terkorban akibat banjir dan tanah runtuh di timur serta timur laut India, Bangladesh dan Nepal dalam beberapa minggu kebelakangan ini. – AFP


Wanita curi baju dijel 5 hari, denda RM4,500
Oleh NUZULSHAM SHAMSUDDIN

10 Ogos 2020, 8:12 pm
KUALA LUMPUR – Perbuatan seorang guru tuisyen yang mencuri 21 helai pakaian milik butik berjenama mewah di Bangsar Sabtu lalu, memakan diri apabila dia dipenjara lima hari dan denda RM4,500 oleh Mahkamah Majistsret di sini sebentar tadi.
Majistret S. Mageswary menjatuhkan hukuman itu terhadap Alya Iman Abdul Manab, 28, selepas tertuduh mengaku salah atas pertuduhan yang disabitkan ke atasnya.
Mahkamah juga turut memerintahkan hukuman penjara lima hari itu bermula dari tarikh tertuduh ditangkap pada Sabtu lalu dan dipenjara satu bulan sekiranya gagal membayar jumlah denda. Tertuduh membayar denda tersebut.
Mengikut pertuduhan, tertuduh didakwa telah mencuri 21 helai pakaian dengan jumlah keseluruhan RM4,310 milik Syarikat Zara Al-Futtain Sdn. Bhd. di Butik Zara, Midvalley, Lingkaran Syed Putra di sini pukul 7.15 malam pada 8 Ogos lalu.
Berikutan itu pertuduhan dikemukakan mengikut Seksyen 380 Kanun Keseksaan yang memperuntukkan hukuman penjara maksimum 10 tahun dan boleh denda jika sabit kesalahan.
Terdahulu Alya yang diwakili peguam Muhammad Syafiq Salleh memohon mahkamah mengenakan hukuman ringan dengan alasan kesalahan yang dilakukan merupakan kesalahan pertama selain pengakuan salah tertuduh telah menjimatkan masa mahkamah.

“Dalam kes ini, tertuduh telah memulangkan kesemua barangan yang dicuri selepas dia ditangkap. Jadi saya pohon satu hukuman ringan dikenakan terhadapnya,” kata Muhammad Syafiq.
Bagaimanapun, Timbalan Pendakwa Raya Hanis Anisha Jamilludin memohon mahkamah mengenakan hukuman setimpal dengan mahkamah perlu mengambil kira jumlah barangan yang dicuri merupakan barangan yang bernilai tinggi.
Sabtu lalu media melaporkan, seorang guru tuisyen ditahan selepas mencuri 21 helai pakaian milik sebuah butik di kompleks beli belah di Bangsar di sini pada Sabtu lalu.
Wanita berusia 28 tahun itu ditangkap pada pukul 6.30 petang oleh pihak pengurusan butik berkenaan selepas gagal menunjukkan resit pembelian.
Ketua Polis Daerah Brickfields, Asisten Komisioner Zairulnizam Mohd. Zainuddin berkata, penyelia butik berkenaan melihat suspek dalam keadaan mencurigakan sebelum mendapati dia mengisi pakaian di dalam beg butik itu.
Hasil pemeriksaan sebanyak 21 helai pakaian bernilai RM4,310 dalam milikan tertuduh.K!ONLINE


OYO tawar diskaun 50% di Sabah
Oleh KOSMO!

10 Ogos 2020, 8:29 pm
KUALA LUMPUR – Sebagai sokongan kepada kempen #BahMariLah anjuran Lembaga Pelancongan Sabah, rangkaian hotel dan rumah penginapan, OYO Hotels & Homes (OYO) menawarkan diskaun 50 peratus kadar bilik di semua hartanah miliknya di Sabah.
Promosi yang sedang berlangsung sehingga 30 September depan itu boleh digunakan di 2,000 bilik hartanah OYO di Kota Kinabalu, Keningau, Kunak, Lahad Datu, Ranau, Sandakan, Semporna, Sipitang, Tawau dan Tenom.
Tetamu hanya perlu menggunakan kod promosi BAHMARILAH50 ketika membuat tempahan melalui laman sesawang OYO atau aplikasi OYO di dalam Android, iOS serta Windows.
Ketua Negara Malaysia & Singapura OYO, Tan Ming Luk berkata, pelancongan ialah salah satu ekonomi utama Sabah dan penting bagi pihaknya untuk turut sama menyokong usaha yang dilaksanakan kerajaan negeri memacu pemulihan sektor pelancongan.
“Sektor pelancongan Sabah terjejas teruk akibat sekatan kemasukan pelancong antarabangsa dan ketika negara membenarkan perjalanan rentas negeri, ini peluang terbaik bagi pengusaha hotel tempatan merangsang semula minat pelancong meneroka negeri ini,” katanya dalam kenyataan akhbar yang dikeluarkan di sini baru-baru ini.
Selain daripada diskaun, tetamu OYO yang membuat tempahan hotel di Sabah sepanjang tempoh kempen #BahMariLah turut layak menyertai cabutan bertuah Lembaga Pelancongan Sabah yang berlangsung dari 1 Julai hingga 31 Ogos ini.
Ia terbuka kepada sesiapa sahaja yang membeli pakej yang disenaraikan di sabahtourism.com/deals dan peserta berpeluang memenangi salah satu daripada 20 pakej pelancongan yang ditawarkan.


Penubuhan RCI siasat salah laku TH dalam waktu terdekat
Oleh AHMAD SHAHERMAN SHAMSURI

10 Ogos 2020, 8:46 pm
KUALA LUMPUR – Penubuhan Suruhanjaya Siasatan Diraja (RCI) untuk menyiasat dakwaan salah laku dan penjualan aset dalam Tabung Haji (TH) akan diputuskan selepas dibincangkan mesyuarat jemaah menteri dalam masa terdekat.
Menteri Di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri berkata, kerajaan akan mencari titik penyelesaian mengenai isu TH yang boleh diterima semua pihak.
Menurut beliau, kerajaan amat memahami bahawa dalam meneliti dan menilai segala transaksi yang dilakukan TH perlunya ada satu badan bebas dan berautoriti.
“Mesyuarat menteri dalam masa terdekat akan membincangkan sedalam-dalamnya berkenaan isu TH termasuk cadangan dan kewajaran penubuhan RCI.
“Sebagai menteri yang dipertanggungjawab menjaga institusi TH, saya tegaskan bahawa kerajaan akan teliti dan nilai semua transaksi yang dibuat TH. Fokus kerajaan agar segala operasi TH dijalankan dengan penuh integriti dan amanah,” katanya.
Beliau berkata demikian ketika menggulung perbahasan usul menjunjung kasih titah Yang Di-Pertuan Agong pada persidangan Dewan Rakyat, di sini hari ini. – K! ONLINE


Ke Sana Ke Sini Ke Sunway jana RM20 juta
Oleh KOSMO!

10 Ogos 2020, 8:42 pm
KUALA LUMPUR – Promosi Ke Sana Ke Sini Sunway anjuran Sunway City Kuala Lumpur (KL) telah berjaya merancakkan semula industri pelancongan domestik dengan janaan pendapatan lebih daripada RM20 juta.
Kempen selama dua minggu yang bermula 6 hingga 20 Julai lalu itu menyaksikan jualan melebihi 18,000 bilik penginapan malam di Sunway City  KL  berbanding sasaran awal sebanyak 10,000 bilik malam.
Ketua Pegawai Eksekutif Pusat Beli-Belah dan Taman Tema Sunway, HC Chan berkata, promosi berkenaan memberikan kesan gandaan pendapatan yang besar berbanding sekadar bayaran sewa bilik.
Menurut beliau, selain sumbangan langsung lebih RM5 juta daripada tempahan bilik, sejumlah besar sumbangan tidak secara langsung bernilai RM15.5 juta turut menyusul hasil perbelanjaan sampingan pelanggan di hotel, taman tema dan pusat beli belah Sunway.
“Daripada analisis kami, kejayaan kempen ini disokong pembangunan bersepadu Sunway City Kuala Lumpur yang membolehkan destinasi pelancongan semua dalam satu dengan protokol keselamatan yang sama digunakan untuk semua premis.
“Wawasan untuk mewujudkan perbandaran yang lancar, terhubung, selamat dan lestari membolehkan Sunway City KL terus menerajui kebangkitan sektor pelancongan di Malaysia,” katanya dalam kenyataan yang dikeluarkan di sini baru-baru ini.
Berikutan kejayaan tersebut, Sunway telah melancarkan promosi Ke Sana Ke Sini Ke Sunway LAGI! dengan harga bermula daripada RM499 bermula 1 hingga 21 Ogos ini untuk tempoh perjalanan dari 1 Ogos hingga 31 Oktober 2020.
Pakej baharu itu merangkumi penginapan tiga hari dua malam di Sunway Pyramid Hotel atau Sunway Clio Hotel untuk dua dewasa dan dua kanak-kanak, tiket masuk ke Sunway Lagoon (dua dewasa dan dua kanak-kanak) dan baucar bernilai RM50 untuk digunakan di Sunway Pyramid Mall.
Tahun ini, sektor pelancongan tempatan dianggarkan rugi RM45 bilion berikutan penutupan sempadan dan pintu masuk negara.


Satu maut, satu parah langgar lori
Oleh MOHD YUNUS YAKKUB

10 Ogos 2020, 8:40 pm
KUALA LANGAT – Seorang maut manakala seorang lagi parah apabila motosikal dinaiki merempuh secara berdepan sebuah lori dalam kemalangan di Jalan Rajawali Batu 9 Kebun Baru , Telok Panglima Garang di sini petang tadi.
Dalam kejadian kira-kira pukul 1.40 petang, mangsa merupakan seorang wanita yang belum dikenalpasti meninggal dunia di lokasi kejadian akibat parah di kepala.
Sementara, pemboncengnya dikenali Sulastri, 42, yang merupakan warga Indonesia dan bekerja sebagai pembantu kedai makan.
Ketua Polis Daerah Kuala Langat, Superintendan Azizan Tukiman berkata, kemalangan dikatakan berlaku apabila motosikal dinaiki kedua-dua mangsa dari Jalan Kebun menghala ke Jalan Nuri di sini.
“Setiba di lokasi kejadian motosikal itu telah memasuki laluan bertentangan dan melanggar bahagian hadapan sebuah lori dipandu lelaki berusia 37 tahun.
“Akibatnya, penunggang motosikal yang belum dikenal identitinya itu meninggal dunia di lokasi kejadian akibat parah di kepala dan mayat dihantar ke Hospital Banting untuk bedah siasat,” katanya ketika dihubungi Kosmo! di sini hari ini.

Jelas beliau, rakan mangsa yang parah dihantar ke Hospital Tengku Ampuan Rahimah Klang untuk rawatan lanjut.
Sehubungan itu, beliau meminta orang ramai yang mempunyai maklumat terutama berhubung identiti wanita yang maut itu diminta menghubungi pegawai penyiasat Inspektor Fatin Husna Khairuzzaman di talian 0173012621 atau tampil di mana-mana balai polis berhampiran.
“Kes disiasat mengikut Seksyen 41 Akta Pengangkutan Jalan 1987,” katanya. – K! ONLINE


Asri Janggut dihubungi ‘ayahanda’ tak puas hati
10 Ogos 2020, 9:54 pm
SUNGAI BULOH – Pengusaha Hot Burger Malaysia, Mohd. Asri Hamid mendedahkan ada dihubungi individu yang mengaku ayahanda.
Katanya, individu tersebut tidak berpuas hati dengan tindakannya menularkan sarang perjudian dan rokok seludup di Bandar Baru Sungai Buloh baru-baru ini.
“Individu itu memberitahu dia tidak berpuas hati dengan tindakan saya mendedahkan mengenai kegiatan judi di kawasan ini dan kata perkara itu adalah salah, namun tiada ugutan diterima.
“Saya sudah merujuk perkara itu kepada pihak polis menerusi perjumpaan dengan Ketua Polis Negara, Tan Sri Abdul Hamid Bador, dan beliau telah memaklumkan akan melakukan siasatan,” uajrnya.
Dia yang lebih dikenali sebagai Asri Janggut berkata demikian ketika ditemui di Jalan Besar Bandar Baru Sungai Buloh dalam tinjauan bersama Menteri Dalam Negeri, Datuk Seri Hamzah Zainuddin ke lokasi yang ditularkan.
Terdahulu, Abdul Hamid melalui satu hantaran di laman sosial Facebook mengongsikan sekeping gambar bersama Mohd. Asri di pejabat beliau di Bukit Aman semalam.

Pertemuan tersebut dibuat susulan pendedahannya mengenai premis perjudian dan penjualan rokok haram di Bandar Baru Sungai Buloh, Selangor, baru-baru ini.
Gambar berserta kapsyen “Terima kasih saudara Asri, Pengasas Hot Burger Malaysia kerana sudi hadir ke pejabat saya” itu turut mendapat lebih enam ribu tanda suka, 900 komen dan hampir 2 ribu perkongsian daripada warga maya. – K! ONLINE


Tiada bukti pemakaian pelindung muka dapat cegah Covid-19
Oleh KOSMO!

10 Ogos 2020, 7:46 pm
Oleh MOHD. HUSNI MOHD. NOOR
PUTRAJAYA – Kementerian Kesihatan menjelaskan belum ada bukti klinikal yang menunjukkan pemakaian pelindung muka atau face shield dapat mencegah jangkitan Covid-19.
Ketua Pengarah Kesihatan, Datuk Dr. Noor Hisham Abdullah berkata, pada masa ini, pihaknya ada bukti bahawa penggunaan pelitup muka (face mask) dapat memutuskan penularan Covid-19 iaitu sekitar 60 hingga 65 peratus.
Beliau berkata, pihaknya juga mendapati, jangkitan Covid-19 juga dapat diputuskan lagi dengan sokongan dan amalan penjarakan fizikal.
“Kita juga melihat pemakaian pelindung muka adalah lebih baik daripada tidak memakai apa-apa pelindungan langsung.
“Ketika ini, ketika ini terdapat banyak jenis pelitup muka sama ada untuk perubatan dan bukan perubatan dan bagi mereka yang tidak berdepan dengan kes Covid-19, mereka digalakkan menggunakan pelitup fabrik yang mempunyai tiga lapisan,” katanya pada sidang akhbar hari ini.

Beliau berkata demikian susulan kenyataan Menteri Kanan (Keselamatan) Datuk Seri Ismail Sabri Yaakob hari ini yang memaklumkan bahawa Kementerian Kesihatan sedang meneliti pemakaian pelindung muka sebagai alternatif pelitup muka bagi murid di sekolah.
Sementara itu, Dr Noor Hisham berkata, pihaknya akan mendedahkan dalam tempoh seminggu lagi samada Kluster Sivagangga yang sebelum ini dikaitkan dengan ‘super spreader’ atau perebak utama mempunyai mutasi atau tidak.
“Mungkin dalam tempoh semingggu lagi kita akan melihat samada ada mutasi atau tidak pada kluster berkenaan. Setakat ini, kita hanya bimbang kalau ada mutasi tersebut.
“Jika ada mutasi pada virus yang dikesan pada kluster itu, ia akan meningkatkan kebolehjangkitan lebih dari 10 kali ganda,” katanya. – K! ONLINE


Pemuda cadang logo BN digunakan pada PRU 15
Oleh MOHD RASDAN AHMAD

10 Ogos 2020, 6:47 pm
KUALA LUMPUR – Pergerakan Pemuda UMNO Malaysia cadangkan agar logo Barisan Nasional (BN) digunakan sebagai lambang rasmi sewaktu pilihan raya umum (PRU) ke 15 akan datang.
Ketua Pemuda, Datuk Dr. Asyraf Wajdi Dusuki berkata, cadangan itu turut dipanjangkan kepada parti yang bukan komponen BN secara rasmi iaitu Pas dan Parti Pribumi Bersatu Malaysia (Bersatu).
“Cadangan ini perlu dipertimbangkan kepimpinan parti yang terlibat bagi menunjukkan kesepakatan dan memastikan pertandingan satu lawan satu bagi Parlimen dan Dewan Undangan Negeri (DUN).
“Kalau ada pandangan yang mengatakan lambang BN ini sudah tak relevan dan tak laku, kami di peringkat sayap Pemuda UMNO dan BN sudah pun sepakat mahukan calon-calon Barisan Nasional, UMNO, MCA, MIC dan parti komponen lain bertanding pada PRU akan datang, menggunakan lambang BN.
“Sekiranya ada parti lain termasuk Pas nak menggunakan lambang BN, kita mengalu-alukannya termasuk parti Bersatu. Paling penting, persepakatan harus diadakan supaya dalam PRU akan datang tidak berlakunya pertandingan tiga penjuru,” katanya pada sidang akhbar selepas Mesyuarat Pemuda UMNO di Menara Dato Onn, di sini.
Mengulas lanjut, Asyraf berkata, Perlembagaan BN tidak perlu dipinda sekiranya parti bukan komponen bersetuju bertanding di bawah logo itu.

“Yang paling penting, perkara itu perlu dipertimbangkan pihak berkaitan bagi menunjukkan konsep kesepakatan kepada rakyat,” jelasnya.
Tambahnya lagi, sayap itu percaya lambang BN masih dekat dan kekal relevan di hati rakyat, seterusnya memudahkan pengundi membuat keputusan ketika PRU nanti. – K! ONLINE


Jurujual mati dikelar
Oleh KOSMO!

10 Ogos 2020, 7:31 pm
Oleh NUR SYAZWANA MANSOR
SUNGAI PETANI – Mayat seorang jurujual wanita warga emas ditemui dengan kesan kelar pada leher di rumahnya di Taman Kelisa Ria, Amanjaya di sini hari ini.
Timbalan Ketua Polis Daerah Kuala Muda, Superintendan Shamsudin Mamat berkata, mayat Kuek Choo Hong, 61, ditemui anak saudara lelakinya dalam keadaan terlentang berlumuran darah serta muka ditekup dengan bantal kira-kira pukul 1 petang tadi.
“Pemeriksaan pada mayat bersama pihak forensik Ibu Pejabat Polis Kontinjen (IPK) Kedah menemui kesan kelar pada leher mangsa sepanjang kira-kira 12 sentimeter,” katanya dalam satu kenyataan di sini hari ini.
Kata beliau, mayat mangsa ditemui selepas kakaknya mengesyaki sesuatu yang buruk apabila mangsa tidak pergi bekerja di sebuah pasar raya di sini pada petang semalam.
“Kakak mangsa bersama beberapa ahli keluarga dan rakan mangsa pergi rumah tersebut dan mendapati pintu rumah berkunci dengan mangga dari luar serta pendingin hawa masih berfungsi.

“Mereka cuba memanggil mangsa bagaimanapun tidak berbalas menyebabkan mereka bertindak memecahkan mangga pada pintu rumah sebelum mayat mangsa ditemui dalam sebuah bilik,” ujarnya.
Menurut Shamsudin, siasatan awal mendapati mangsa tinggal di rumah teres satu tingkat itu bersama suaminya berusia 62 tahun.
“Menurut jiran, kali terakhir mereka nampak suami mangsa keluar dari rumah itu pada malam 8 Ogos lalu dengan menaiki kereta jenis Proton Iswara,” katanya.
Selain itu, kata beliau, keterangan awal menantu mangsa menyatakan wanita terbabit sering bergaduh dengan suaminya serta pernah ditinggalkan di tepi jalan.
“Hanya mangsa dan suspek mempunyai kunci rumah itu selain tiada kesan pecah masuk yang mana rumah berkunci dengan baik sebelum dipecahkan oleh waris mangsa,” jelasnya.
Tambahnya, pihaknya masih menyiasat motif sebenar pembunuhan itu dan sedang mengesan suami mangsa bagi membantu siasatan berhubung kes tersebut.
“Mayat mangsa dihantar ke Hospital Sultanah Bahiyah di Alor Setar untuk bedah siasat dan kes disiasat mengikut Seksyen 302 Kanun Keseksaan kerana membunuh,” katanya. – K! ONLINE


Asri janggut pemberi maklumat bukan suspek
10 Ogos 2020, 7:50 pm
KUALA LUMPUR – Polis Selangor tidak akan memanggil pemilik gerai burger yang dikenali Asri Janggut susulan pendedahannya berhubung kegiatan perjudian dan penjualan rokok seludup di kawasan Sungai Buloh, Selangor pada Sabtu lalu.
Ketua Polis Selangor, Datuk Noor Azam Jamaludin berkata, Asri dilabelkan sebagai pemberi maklumat bukannya suspek yang memerlukan pihak polis merakamkan keterangannya.
“Arahan telah dikeluarkan kepada polis Sungai Buloh supaya tidak memanggil dia (Asri). Saya minta siasat maklumat yang diberikan bukan pemberinya.
“Kita kena layan dia sebagai pemberi maklumat cuma sayang dia dedahkan identitinya,” katanya ketika dihubungi Kosmo! hari ini.
Menurut Noor Azam, pihak polis mengalu-alukan orang ramai memberi maklumat berhubung kegiatan jenayah di lokasi masing-masing bagi membolehkan siasatan dan serbuan dilakukan.
“Pemberi maklumat ini sulit sebenarnya dan kita tidak akan dedahkan identiti mereka.

“Kita juga harap pemberi maklumat itu tidak mendedahkan identiti mereka kerana ia mengundang pelbagai masalah,” ujarnya.
Kelmarin, seorang pemilik gerai burger Mohd. Asri Hamid, 42, mendakwa pihak berkuasa tidak melakukan pemantauan terhadap kegiatan perjudian dan penjualan rokok seludup di kawasan Sungai Buloh, Selangor.
Pendedahan itu dibuat lelaki itu menerusi satu klip video berdurasi 8 minit 29 saat sebelum ditularkan di media sosial. – K! ONLINE.


Salur kegiatan judi kepada polis bukan viralkan
10 Ogos 2020, 7:14 pm
KUALA LUMPUR – Orang ramai diminta menyalurkan maklumat berkaitan aktiviti perjudian haram di ibu kota bagi membolehkan pihak polis melakukan siasatan dan serbuan.
Ketua Polis Kuala Lumpur, Datuk Seri Mazlan Lazim berkata, perkara itu bagi mengelakkan gangguan siasatan serta ancaman kepada pengadu.
“Jika ada maklumat tentang kegiatan perjudian atau gangsterisme, salurkan maklumat dengan tepat kepada bilik gerakan kita untuk tindakan.
“Tak guna diviralkan kerana ia sedikit sebanyak akan ganggu siasatan sekali gus mengancam pengadu itu sendiri,” katanya.
Beliau berkata demikian selepas Majlis Pelancaran Televisyen Litar Tertutup (CCTV) Pengecaman Wajah di KK Mart, Taman Desa Petaling di sini hari ini.
Menurutnya lagi, pihaknya akan merahsiakan identiti pengadu yang menyampaikan maklumat.

“Orang ramai boleh menghubungi bilik gerakan Jabatan Siasatan Jenayah (JSJ) Kuala Lumpur 24 jam di talian 03 2146 0670 atau WhatsApp di talian 017 3169 779,” ujarnya.
Kelmarin, seorang pemilik gerai burger dikenali Asri Janggut mendakwa pihak berkuasa tidak melakukan pemantauan terhadap kegiatan perjudian dan penjualan rokok seludup di kawasan Sungai Buloh, Selangor.
Pendedahan itu dibuat lelaki itu menerusi satu klip video berdurasi 8 minit 29 saat sebelum ditularkan di media sosial.
Sementara itu, Ketua Polis Daerah Sungai Buloh, Superintendan Shafa’aton Abu Bakar berkata, pihaknya telah menerima dua laporan polis berhubung video berkenaan daripada Ketua Balai Sungai Buloh dan Majlis Bandaraya Shah Alam (MBSA).
“Video yang tular di media sosial itu boleh menimbulkan fitnah dan merosakkan imej Polis Diraja Malaysia dalam menangani kegiatan perjudian di Sungai Buloh.
“Maklumat yang diberikan dalam video tersebut juga tidak tepat,” katanya. – K! ONLINE


Aidiladha punca Kluster Kurau, Sivagangga
Oleh KOSMO!

10 Ogos 2020, 7:05 pm
Oleh MOHD. HUSNI MOHD. NOOR
PUTRAJAYA – Kementerian Kesihatan memaklumkan penularan kes Covid-19 bagi Kluster Sivagangga dan Kluster Kurau adalah berpunca daripada aktiviti kunjung mengunjung pada musim perayaan Aidiladha yang lalu.
Ketua Pengarah Kesihatan Datuk Dr Noor Hisham Abdullah berkata, dua kluster berkenaan didapati mencatat pertambahan kes Covid-19 sejak kebelakangan ini terutama selepas musim perayaan.
Beliau berkata, perkara itu disahkan menerusi siasatan yang dijalankan melalui aktiviti pengesanan kes secara aktif dan saringan ke atas kontak rapat kes berkenaan.
“Kami mendapati bahawa penularan jangkitan bagi kedua-dua kluster ini sebahagian besarnya adalah disebabkan oleh aktiviti kunjung-mengunjung semasa musim perayaan.
“Kebanyakan kes positif kedua-dua kluster ini adalah terdiri daripada ahli keluarga. Golongan warga emas dan juga kanak-kanak turut termasuk dalam kes-kes positif dalam kluster ini, iaitu dalam lingkungan umur dua hingga 70 tahun,” katanya pada sidang akhbar hari ini. – K! ONLINE


Henti jual daging eksotik – Sultan Johor
Oleh MOHD SHARKAWI LONDING

10 Ogos 2020, 8:04 pm
JOHOR BAHRU – Sultan Johor, Sultan Ibrahim Sultan Iskandar memberi amaran kepada pemilik restoran supaya tidak lagi menjual makanan berasaskan berasaskan daging haiwan eksotik.
Sultan Ibrahim bertitah tindakan tegas akan diambil ke atas mereka yang degil terus menjual daging haiwan yang dilindungi.
“Anda akan berdepan dengan tindakan jika ditangkap.
“Pengedaran daging haiwan eksotik ini perlu dihentikan segera. Saya memberi amaran terakhir kepada pemilik restoran yang berbuat demikian,” titah Sultan Johor kepada Royal Press Office (RPO) di sini hari ini.
Sultan Ibrahim menzahirkan amaran itu susulan daripada penahanan enam suspek selepas disyaki terlibat dalam aktiviti pemburuan haram berskala besar seperti didedahkan oleh baginda semalam.
Justeru itu, baginda bertitah agar Jabatan Perlindungan Hidupan Liar dan Taman Negara (Perhilitan) serta polis menjalankan siasatan berhubung kegiatan pemburuan haram itu.

Titah baginda lagi, pemburu haram terbabit juga disyaki menjual daging haiwan eksotik kepada restoran.
“Dengan segera hentikan penjualan daging haiwan eksotik ini, jika tidak anda akan berdepan dengan tindakan jika ditahan,” titah baginda.
Semalam Sultan Ibrahim murka kerana aktiviti pemburuan haram masih berlaku di beberapa kawasan hutan di negeri ini.
Kegiatan itu dilaporkan berlaku di kawasan Endau Rompin dan Kahang, melibatkan haiwan seperti kancil dan landak yang disyaki dijual untuk tujuan perubatan tradisional. – K! ONLINE


Ada sinar di sebalik pertemuan Kafa, Norizam
Oleh KOSMO!

10 Ogos 2020, 7:28 pm
Oleh YATIMIN ABDULLAH
KOTA BHARU – Pertemuan antara Persatuan Bola Sepak Kelantan (Kafa) dengan seorang usahawan sebuah jenama burger tempatan, Norizam Tukiman,39, yang berlangsung di Kuala Lumpur semalam memberi bayangan perkhabaran positif.
Berita itu disahkan sendiri oleh Naib Presiden Kafa, Ahmad Muzakkir Hamid ketika dihubungi Kosmo! hari ini.
Ahmad Muzakkir berkata, sepanjang pertemuan itu Norizam menunjukkan kesungguhan yang tinggi untuk menyelamatkan masa depan The Red Warriors (TRW).
“Alhamdulillah, ia baik untuk masa depan bola sepak Kelantan namun, masih ada beberapa perkara yang perlu diperhalusi dengan lebih lanjut. Buat masa ini, ia tidak boleh didedahkan kepada umum.
“Jadi, saya menyeru kepada penyokong untuk terus berdoa semoga usaha yang dilakukan oleh kepimpinan Kafa ini membawa kejayaan pada pasukan,” katanya.

Kosmo! Online baru-baru ini melaporkan, Norizam menyatakan hasrat untuk menyelamatkan masa depan pasukan bola sepak Kelantan dengan berniat mahu mengambil alih pengurusan pasukan tersebut.
Norizam yang merupakan pemilik syarikat zamburger.my bagaimanapun meletakkan lima syarat kepada pihak pengurusan Kafa untuk dipenuhi sebelum melakukan rundingan lanjut berhubung hasratnya itu.
Lima syarat itu adalah pengurusan semasa akaun iaitu audit, perancangan semasa pasukan, sturuktur organisasi, pendapatan (aliran tunai) dan analisis penuh pasukan.
Ahmad Muzakkir turut menambah, Kafa akan terus bekerja keras bagi memastikan TRW tidak akan terkubur dari saingan Liga Malaysia (Liga M) pada masa hadapan.
Katanya, bola sepak adalah hiburan tradisi rakyat Kelantan yang perlu dipertahankan kerana ia merupakan medium penyatuan paling utuh tanpa mengira latar belakang agama, masyarakat dan fahaman politik.
Sementara itu, Norizam turut berkongsi perkara yang sama dengan memberitahu pertemuan tersebut cukup positif buat kedua-dua belah pihak.


Dakwa berlaku ketirisan, Pengerusi Pengakap Melaka letak jawatan
Oleh KOSMO!

10 Ogos 2020, 7:11 pm
Oleh DIYANATUL ATIQAH ZAKARYA
MELAKA – Ahli Pengerusi Majlis Pengakap Negeri Melaka (MPNM), Datuk Norhizam Hassan Baktee bersama-sama tiga lagi ahli jawatankuasa tertinggi mengumumkan meletakkan jawatan hari ini.
Turut mengambil keputusan sama ialah Timbalan Pengerusi, Muhammad Muhaimin Lau Abdullah, Setiausaha Kehormat, Azlan Mokhtar dan Bendahari Kehormat, Norman Burhan.
Norhizam yang juga Ahli Dewan Undangan Negeri (ADUN) Pengkalan Batu dan Pengerusi Jawatankuasa Pertanian Pembangunan Usahawan Industri Asas Tani dan Koperasi berkata, keputusan itu dibuat setelah mendapati terdapat ketirisan dalam Pengurusan Beruniform Pengakap Negeri.
Menurutnya, perkara itu telah dilaporkan kepada Ibu Pejabat Persekutuan Pengakap Malaysia sejak April tahun lalu, namun tiada sebarang tindakan susulan diambil.
Dakwanya, ketirisan itu juga telah menyebabkan prestasi kewangan terjejas teruk dan menanggung saman berjumlah RM729,000 dibuat pihak kontraktor yang menjalankan kerja-kerja baik pulih kem Pengakap Melaka di Pengakalan Badak.

“Mereka (Pengurusan) sering membuat keputusan berhubung kewangan dengan membelakangi Majlis Pengakap Negeri Melaka .
“Ketirisan ini juga menyebabkan Pengakap Melaka menanggung beban hutang yang tinggi termasuk jumlah saman sebanyak RM729,000 oleh pihak kontraktor yang membaik pulih kem,” katanya.
Beliau berkata demikian pada sidang akhbar di pejabatnya di Seri Negeri, Ayer Keroh di sini tadi.
Mengulas lanjut, Norhizam menyifatkan situasi itu sebagai “barah” sehingga wujud perpecahan dalam kelangan pemimpin yang telah lama menyumbang tenaga dan kewangan.
“Apa yang berlaku telah menghakis keyakinan ahli-ahli pengakap termasuk penyumbang dan menyebabkan rasa tidak hormat terhadap unit badan beruniform ini.
“Dengan itu kami menganggap keputusan untuk melepaskan jawatan ini secara serta-merta adalah tepat,” katanya. – K! ONLINE.


Penganggur parah ditetak lelaki kurang siuman
Oleh KOSMO!

10 Ogos 2020, 7:51 pm
Oleh ROSLIZA MOHAMED
KOTA BHARU – Seorang penganggur hanya mampu melaungkan kalimah Allahuakbar beberapa kali ketika dia ditetak dengan parang oleh lelaki dipercayai kurang siuman dalam kejadian di sebuah rumah di Wakaf Mek Zainab di sini hari ini.
Kejadian itu menyebabkan mangsa yang berusia 45 tahun terpaksa dikejarkan ke Hospital Raja Perempuan Zainab II dekat sini dengan ambulans untuk mendapatkan rawatan.
Saksi kejadian, Mohd. Amir Rasdi, 19, berkata, sewaktu kejadian, mangsa merupakan bapa saudaranya yang hanya dikenali sebagai Khairi bersama empat lagi sepupu lelaki dipercayai sedang berbual-bual sekitar pukul 4.30 petang.
Katanya, ketika itu, dia sedang mengecat sangkar burung di depan rumah mangsa.
“Secara tiba-tiba, seorang lelaki yang hanya hanya memakai seluar pendek dengan memegang parang lalu meluru masuk dan bertindak menyerang bapa saudara saya.

“Mangsa kemudian melarikan diri ke dalam rumah sebelum ditetak bertubi-tubi pada bahagian anggota badan ketika berada di dapur. Saya juga terdengar mangsa menyebut kalimah Allahuakbar beberapa kali ketika ditetak ,” katanya ketika ditemui Kosmo! Online sebentar tadi.
Katanya, dia dan empat sepupu yang lain cuba menolong mangsa untuk menghentikan serangan itu namun, tidak mampu kerana lelaki itu turut mengacukan parang ke arahnya.
Menurut Mohd. Amir, lelaki tersebut yang berlumuran darah bertindak melarikan diri sambil membawa parang dengan berlumuran darah kira-kira 10 minit kemudian.
“Penduduk di sini yang terdengar kejadian itu terus menghubungi polis untuk memaklumkan kejadian itu.
“Saya juga difahamkan bapa saudara dalam keadaan tidak sedarkan diri,” katanya.
Difahamkan, sebelum kejadian suspek kelihatan berlegar- legar di kawasan sekitar sambil mengasah parang dan membawa bakul.
Sementara itu, Ketua Polis Daerah Kota Bharu, Asisten Komisioner Abdul Rahim Daud ketika dihubungi mengesahkan menerima laporan kejadian dan siasatan lanjut masih dilakukan.
Katanya, polis telah menahan suspek yang di sekitar kawasan tersebut. – K! ONLINE


139 guru di Sanglang jalani saringan Covid-19
Oleh KOSMO!

10 Ogos 2020, 5:21 pm
Oleh NUR NAZLINA NADZARI
KANGAR – Seramai 139 guru daripada tiga sekolah yang ditutup berikutan Perintah Kawalan Pergerakan Diperketatkan (PKPD) secara pentadbiran di Sanglang dekat sini menjalani ujian saringan Covid-19 hari ini.
Pengerusi Jawatankuasa Bencana Alam Perlis, Azman Mohd. Yusof berkata, saringan tersebut dijalankan di Sekolah Menengah Kebangsaan (SMK) Sanglang, Sekolah Kebangsaan (SK) Sanglang dan Sekolah Jenis Kebangsaan Cina (SJKC) Chin Hun.
“Setakat ini, seramai 48 guru dari SK Sanglang, 76 guru SMK Sanglang dan 15 guru SJKC Chin Hun telah selesai melakukan ujian saringan sejak pagi tadi,” katanya di sini hari ini.
Kata beliau, Jabatan Bomba dan Penyelamat (JBPM) Perlis juga membuat proses nyah kuman di tiga sekolah terlibat.
Ketiga-tiga sekolah berkenaan ditutup sehingga 23 Ogos ini berikutan penularan kes Covid-19 dari Kluster Sivagangga. – K! ONLINE


366 premis tidak patuh SOP Covid-19
Oleh KOSMO!

10 Ogos 2020, 5:51 pm
Oleh NOOR HASLIZA NUSI
GEORGE TOWN – Sebanyak 366 pemilik premis di sekitar pusat bandar ini dikesan masih gagal mematuhi prosidur standard operasi (SOP) Covid-19 sepanjang tempoh Perintah Pergerakkan Kawalan Pemulihan (PKPP) sehingga semalam.
Pegawai Kesihatan Persekitaran, Bahagian Perlesenan Majlis Bandaraya Pulau Pinang (MBPP), M. Bawani berkata, jumlah tersebut adalah hasil tinjauan ke atas 42,714 premis perniagaan di dua daerah negeri ini sejak 10 Jun lalu.
Menurutnya, antara ketidakpatuhan SOP adalah kegagalan memakai pelitup muka, penjarakkan fizikal dan penyediaan kaunter pemeriksaan suhu badan.
“Daripada jumlah itu, sebanyak 42,348 premis didapati telah mematuhi SOP yang ditetapkan sepanjang tempoh PKPP. Peratusan kepatuhan SOP adalah sebanyak 99.14 peratus.
“Kita sentiasa turun padang untuk memberi pendidikan kepada orang ramai tentang SOP Covid-19. Ini adalah misi kerajaan negeri dalam memastikan bahagian pulau kekal zon hijau,” katanya pada sidang akhbar Operasi Pematuhan SOP Covid-19 di sini hari ini.

Beliau memberitahu, operasi yang dijalankan selama dua jam mulai pukul 2.30 petang tadi membabitkan lima buah premis perniagaan termasuk dua buah restoran nasi kandar di Jalan Gurdwara, Lebuh King dan Datuk Keramat.
Jelasnya lagi, penggunaan aplikasi MySejahtera digalakkan di semua premis perniagaan bagi memudahkan proses pengesanan kontak oleh Kementerian Kesihatan. – K! ONLINE


Fikry mahu tunggu dan lihat
Oleh NUR EMIRA SAIZALI

10 Ogos 2020, 5:36 pm
KUALA LUMPUR – Pelakon Fikry Ibrahim mahu mengambil pendekatan untuk tidak mengeluarkan sebarang kenyataan balas terhadap tuduhan yang dilemparkan oleh pengarah, Michael Ang dalam satu rakaman video di Instagram semalam.
Sebaliknya, Fikry atau nama sebenarnya Ahmad Fikry Ahmad Ibrahim, 26, berkata, dia hanya mahu menunggu pendedahan seterusnya daripada pengarah tersebut.
“Banyak persoalan yang menimbulkan dan tanda tanya daripada video pendedahan yang dimuat naiknya (Micheal)  semalam.
“Jadi, tindakan saya ketika ini ialah diam dan bersedia menerima apa lagi yang dia mahu katakan tentang saya. Kalau boleh saya tidak mahu keluarkan banyak komen setakat ini,” kata pelakon terkenal menerusi drama Cik Reen & Encik Ngok Ngek itu kepada Kosmo Online!.
Bertanya tentang tindakannya meninggalkan komen, ‘Alhamdulillah’ pada ruangan komen video Michael, Fikry menjelaskan tindakan ialah simbolik tanda hormatnya kepada pengarah berbangsa Cina itu yang telah memeluk agama Islam.
“Saya cuma tulis ‘Alhamdulillah’. Dia pun baru peluk Islam, jadi tidak salah pun kan?,” ujarnya.

Terdahulu, pada 26 Jun lalu, Michael memuat naik sebuah video yang mendedahkan seorang pelakon yang dilabel seorang penipu dan melabelkan individu itu sebagai Virus FI.
Pendedahan tersebut berlarutan sehingga Fikry pula mengeluarkan kenyataan sebagaimana tersiar dalam rancangan Melodi pada Ahad lalu mengenai seorang penerbit dan pengarah yang hanya dinamakannya sebagai ‘Mukmin’.
Pemenang tempat ketiga program realiti, Lawak solo pada 2016 itu turut bengang terhadap tindakan Mukmin yang didakwa cuba mencalar reputasinya dalam laman sosial.
Perbalahan tersebut berlarutan sehingga Michael menempelak tindakan Fikry dengan memuat naik sebuah lagi video dalam Instagramnya pada petang Ahad yang sama..
Dalam video berdurasi empat minit 13 saat tersebut, pengarah yang sedang sibuik di lokasi drama bersiri Perempuan Tanpa Dosa itu menafikan menjelaskan soal penolakan tawaran lakonan oleh Fikry dan penafian dirinya ada memburuk-buruk nama Fikry di depan pihak televisyen..
“Bila masa saya burukkan awak, saya burukkan apa? Saya cuma beritahu orang stesen televisyen yang awalnya 10 hari dan kemudian awak ada pengambaran Keluarga Baha don dan sebab itu tak mahu buat drama dengan saya,” memetik antara kata-kata Michael yang ditujukan kepada Fikry. K!ONLINE


6 pemburu haram diberkas
Oleh KOSMO!

10 Ogos 2020, 5:46 pm
Oleh KHAIRUL MOHD. ALI
JOHOR BAHRU – Berdasarkan maklumat disampaikan Sultan Johor, Sultan Ibrahim Sultan Iskandar, Polis Johor berjaya menahan tiga suspek terlibat dalam aktiviti pemburuan haiwan di sekitar Kluang, semalam.
Ketua Polis Johor, Datuk Ayob Khan Mydin Pitchay berkata, tiga suspek yang ditahan itu termasuklah seorang wanita dan berusia antara 44 hingga 53 tahun.
Katanya, terdahulu, pihaknya telah menahan tiga lelaki yang juga dipercayai terlibat dalam aktiviti pemburuan haiwan menggunakan senjata api di Jemaluang, Mersing.
“Operasi pertama dijalankan di tepi Sungai Lenggor, Jemaluang pada pukul 1.30 pagi semalam dimana kita berjaya menahan tiga lelaki berusia antara 33 hingga 47 tahun.
“Kemudian, susulan daripada maklumat diberikan Sultan Johor, operasi kedua dijalankan pada pukul 10 malam hari yang sama dimana kita berjaya menahan tiga lagi suspek,” katanya dalam sidang akhbar yang diadakan di Ibu Pejabat Polis Kontinjen Johor, di sini hari ini.

Tambah Ayob Khan, menerusi operasi pertama, polis turut merampas dua bahagian daging babi hutan, satu trofi duri landak, dua laras senapang buatan sendiri, tiga parang dan sebuah kenderaan pacuan empat roda.
“Sementara itu dalam operasi kedua, kita merampas 54 bahagian daging babi hutan, 17 bahagian daging disyaki ayam hutan, 10 bahagian dipercayai daging burung puchong, enam bahagian disyaki daging kijang dan dua kepala kijang.
“Dalam operasi itu juga, polis merampas selaras senapang patah, 270 butir peluru, satu buku lesen senjata api dan sebuah kenderaan pacuan empat roda,” ujarnya.
Kesemua suspek kini dikenakan reman manakala kes disiasat di bawah Seksyen 60(1) Akta Pemuliharaan Hidupan Liar 2010 dan Seksyen 8, 8(a) dan 8(b) Akta Senjata Api 1960.-K! ONLINE.


Pemuda UMNO cadang Ketua Pemuda Tanjung Malim sebagai calon PRK
Oleh MOHD RASDAN AHMAD

10 Ogos 2020, 5:32 pm
KUALA LUMPUR – Nama Ketua Pemuda Tanjung Malim, Mohd. Amin Othman sebagai calon pada Pilihan Raya Kecil (PRK) Dewan Undangan Negeri (DUN) Slim, Perak pada 29 Ogos nanti telah dicadangkan oleh Pergerakan Pemuda UMNO Malaysia kepada pimpinan tertinggi parti tersebut.
Ketua Pemuda, Datuk Dr. Asyraf Wajdi Dusuki berkata, cadangan tersebut mengambil kira tindakan yang sama telah dilakukan pada PRK Chini baru-baru ini yang mana pihak Pemuda UMNO turut menamakan calon muda.
“Namun kami akan akur dengan apa jua keputusan yang dikeluarkkan oleh kepimpinan tertinggi parti untuk menentukan calon yang lebih sesuai untuk PRK tersebut.
“Kami telah mencadangkan Mohd. Amin yang juga Exco Pergerakan sebagai calon daripada Pemuda UMNO kepada pimpinan tertinggi. Bagaimanapun kami akur dengan apa jua keputusan nanti. Kami telah memberi cadangan sama seperti di PRK Chini agar anak muda dipilih sebagai calon,” ujarnya ketika sidang akhbar selepas mesyuarat bulanan sayap UMNO itu di Menara Dato Onn di sini hari ini.
Barisan Nasional (BN) dijangka mengumumkan calonnya pada 12 Ogos ini dalam usaha mempertahankan kerusi DUN Slim.
Mengenai persiapan PRK, Asyraf menjelaskan, Pemuda UMNO telah menggerakkan jentera pilihan raya DUN itu yang diketuai Ketua Pemuda UMNO Perak, Mohd Ariff Abdul Majid sejak dua minggu lalu.

Jelas Asyraf, pihaknya juga telah meletakkan semua Ketua Pemuda Bahagian di negeri itu di Pusat Daerah Mengundi (PDM) sebagai bahagian angkat.
“Fokus kami adalah untuk menarik keluar danmengumpulkan seberapa ramai anak muda di PDM selain anak muda yang berada di luar kawasan untuk balik mengundi,” katanya.
Terdahulu, PRK DUN Slim akan diadakan berikutan kematian penyandangnya Datuk Mohd. Khusairi Abdul Talib, 59, pada 15 Julai lalu.
Pada PRU 14 2018 yang lalu, Mohd. Khusairi menang dengan majoriti 2,183 undi menewaskan calon Bersatu yang bertanding atas tiket PKR, Mohd Amran Ibrahim dan calon Pas, Muhammad Zulfadli Zainal. – K! ONLINE


Dr. Nur Amalina bertunang
Oleh NUR HUDA MUSA

10 Ogos 2020, 6:07 pm
KUALA LUMPUR – Pelatih pakar bedah, Dr. Nur Amalina Che Bakri bertunang dengan teman lelakinya seorang warga Eropah hari ini.
Pengumuman itu dikongsi sendiri olehnya melalui laman sosial Instagram @dramalinabakri.
Menerusi gambar yang dimuat naik itu Amalina berkata, beliau teruja untuk membuat persiapan perkahwinan di kedua-dua belah pihak iaitu di United Kingdom dan Malaysia.
Amalina pada 2018 pernah memuat naik gambarnya bersama lelaki berkenaan dan mengakui bahawa jejaka tersebut adalah teman lelakinya. – K! ONLINE


MBI tawar diskaun kompaun sempena bulan kemerdekaan
Oleh KOSMO!

10 Ogos 2020, 5:36 pm
Oleh ZAKI SALLEH
IPOH – Majlis Bandaraya Ipoh (MBI) menawarkan diskaun sehingga 50 peratus bagi bayaran kompaun trafik yang tertunggak kepada orang ramai bersempena meraikan sambutan bulan kemerdekaan.
Datuk Bandar Ipoh, Datuk Rumaizi Baharin berkata, tawaran diskaun tersebut berkuatkuasa sepanjang bulan ini sehingga 31 Ogos.
Menurut beliau, sehubungan itu orang ramai bolehlah merebut peluang ini dengan membuat bayaran di mana-mana kaunter pembayaran MBI.
“Tawaran diskaun kompaun lalu lintas ini ditawarkan MBI bersempena bulan kemerdekaan,” katanya.
Beliau berkata demikian kepada pemberita pada Program Kibar Jalur Gemilang Peringkat MBI di perkarangan Bangunan MBI di sini hari ini.

Dalam pada itu, Rumaizi menyeru pemilik premis di bandaraya ini supaya mengibarkan Jalur Gemilang sebagai tanda patritok sepanjang meraikan sambutan bulan kemerdekaan.
Ujarnya lagi, sehingga kini MBI telah memasang lebih 2,000 Jalur Gemilang di jalan utama di sekitar bandar raya ini sementara 500 lagi dipasang pada premis milik MBI. – K! ONLINE


222 individu ingkar PKPP ditahan
Oleh AHMAD SHAHERMAN SHAMSURI

10 Ogos 2020, 4:58 pm
KUALA LUMPUR – Seramai 222 orang individu ditahan atas kesalahan ingkar arahan Perintah Kawalan Pergerakan Pemulihan (PKPP) semalam.
Menteri Kanan Keselamatan, Datuk Seri Ismail Sabri berkata, daripada jumlah itu, seramai 49 individu telah direman, manakala lima individu dijamin dan 168 individu lagi dikenakan kompaun.
Katanya, Task Force Polis DiRaja Malaysia (PDRM) telah membuat 68,456 pemeriksaan bagi memantau dan menguatkuasa pematuhan prosedur operasi Standard (SOP) PKPP.
“Antara kesalahan ingkar arahan PKPP termasuk aktiviti dalam pub atau kelab malam (32); aktiviti melibatkan kehadiran orang ramai yang menyukarkan penjarakan fizikal (81); apa-apa aktiviti yang melanggar SOP (87), melanggar SOP kuarantin di rumah (5) dan tidak memakai pelitup muka (17).
“Dalam pada itu, sebanyak 4,188 pasar raya, 6,225 restoran serta 2,056 penjaja dan 2,615 pasar awam serta pasar tani telah diperiksa. Turut diperiksa, 3,784 tempat ibadah serta 1,432 tempat riadah,”katanya pada sidang akhbar di bangunan Parlimen di sini hari ini. – K! ONLINE


Kerajaan cadang guna kain dijahit sebagai penutup muka
Oleh AHMAD SHAHERMAN SHAMSURI

10 Ogos 2020, 5:04 pm
KUALA LUMPUR – Cadangan penggunaan kain yang dijahit sebagai penutup muka untuk murid dan pelajar sudah dibangkitkan dalam Mesyuarat Khas Menteri-Menteri Mengenai Pelaksanaan Perintah Kawalan Pergerakan (PKP).
Menteri Kanan Keselamatan, Datuk Seri Ismail Sabri Yaakob berkata, cadangan itu sudah dibangkitkan semalam dan ia bertujuan untuk menjimatkan kos mungkin keluarga B40 tidak mampu membelinya setiap hari.
“Saya sudah bangkitkan dalam mesyuarat khas ini dan minta Kementerian Kesihatan buat kajian dahulu. Kita mahu pelitup muka itu hanya dibeli sekali dan digunakan berulang kali untuk tempoh sebulan atau dua bulan.
“Selepas guna, mereka tidak perlu buang atau tukar, sebaliknya cuci sahaja,” katanya pada sidang akhbar di bangunan Parlimen di sini hari ini.
Pada masa sama, Ismail Sabri memaklumkan, cadangan juga turut membenarkan perempuan yang berpurdah tidak perlu lagi memakai pelitup muka.
“Apa yang cuba dilakukan kerajaan itu adalah bertujuan untuk memudahkan rakyat menutup muka dan tidak membebankan sumber kewangan mereka,” katanya. – K! ONLINE


Achey gembira miliki rumah sendiri
Oleh NUR EMIRA SAIZALI

10 Ogos 2020, 5:53 pm
KUALA LUMPUR – Impian pelawak popular, Achey untuk memiliki sebuah rumah sendiri sejak 10 tahun lalu kini menjadi kenyataan.
Berita gembira tersebut dikongsi Achey menerusi satu hantaran dalam akaun Instagramnya, @acheykintangkintung yang memperlihatkan dia bersama isteri serta anaknya berdiri di hadapan sebuah rumah jenis teres tiga tingkat yang difahamkan terletak di Sungai Buloh. Selangor.
Achey atau nama sebenarnya Mohd Nasir Hamzah, 34, dia memanjatkan rasa syukur kerana kejayaannya itu adalah berkat doa orang sekeliling termasuklah para peminat.
“Biarpun masih hutang bank tetapi itu juga menolak kami untuk tidak selesa dengan keadaan sekarang. Terus usaha dan terus percaya tanamkan sasaran serta jayakan sasaran itu walaupun bertahun lamanya.
“Bisnes juga antara faktor utama yang membantu walaupun banyak bisnes yang kami usahakan tidak berjaya sehinggalah jumpa bisnes yang tepat dan dapat bantu kami serta keluarga,” katanya dalam hantaran tersebut.
Tambah ahli kumpulan Bocey itu, baginya, pengalaman gagal dalam bisnes itu merupakan guru terbaik untuk semua insan.

“Dugaan?  Ya, saya penat dengan dugaan tetapi kuncinya ialah syukur dengan dugaan tersebut kerana Allah SWT berikan perkara itu bersebab.
“Tak boleh bercerita panjang, nanti saya akan ceritakan lagi dalam gambar lain. Apa pun, terima kasih kepada insan-insan yang telah membantu kami sepanjang proses mendapatkan rumah ini,” ujarnya.
Terdahulu, sejak Julai lalu, Achey berkongsi beberapa keping gambar ‘teaser’ tentang dekorasi di dalam rumah baharunya itu. K!ONLINE


Jakim rangka kaedah baharu ganti UPKK
Oleh AHMAD SHAHERMAN SHAMSURI

10 Ogos 2020, 3:12 pm
KUALA LUMPUR – Jabatan Kemajuan Islam Malaysia (Jakim) sedang merangka keadah baharu bagi menggantikan Ujian Penilaian Kelas Kafa (UPKK) subjek bertulis yang telah dibatalkan susulan penularan pandemik Covid-19.
Timbalan Menteri di Jabatan Perdana Menteri (Hal Ehwal Agama), Ahmad Marzuk Shaary berkata, kaedah yang bakal dilaksanakan itu perlu sesuai dengan situasi negara yang masih lagi belum bebas daripada wabak tersebut.
“Kami sedang merangka kaedah yang paling sesuai bagi penilaian murid yang terlibat dengan ujian Kelas Al-Quran dan Fardu Ain (KAFA) ini.
“Kerajaan akan umumkan keadah yang akan diguna pakai dalam masa terdekat,” katanya dalam sesi soal jawab sidang Dewan Rakyat di sini hari ini.
Beliau menjawab soalan tambahan Nurul Izzah Anwar (PH- Permatang Pauh) mengenai langkah bagi menggantikan ujian penilaian UPKK yang dibatalkan bagi memastikan penilaian ujian itu tidak terganggu.
Pada 17 April lalu, Jakim membuat keputusan membatalkan pelaksanaan UPKK bagi subjek bertulis yang sepatutnya dijadualkan berlangsung mulai 28 September hingga 1 Oktober ini. – K! ONLINE